11 rumah panjang di Sarawak kena PKPD
Oleh SITI AMINAH MOHD YUSOF

31 Mei 2021, 6:51 pm
PETALING JAYA – Sebanyak 11 rumah panjang dan Sekolah Kebangsaan Stalon di Daerah Tanjung Manis, Sarawak dikenakan Perintah Kawalan Pergerakan Diperketatkan (PKPD) berkuat kuasa 2 Jun hingga 15 Jun ini.
Menteri Kanan (Keselamatan), Datuk Seri Ismail Sabri Yaakob berkata, Kementerian Kesihatan (KKM) mengesahkan peningkatan kes Covid-19 secara mendadak dalam tempoh seminggu di lokaliti tersebut melibatkan 21 kes positif direkodkan daripada 97 ujian saringan yang dijalankan.
“PKPD turut dikenakan dalam tempoh yang sama di Kampung Kuala Menggatal, Kota Kinabalu; Jalan Klias 2 serta Jalan Klias 3 di Kampung Klias Baru, Beaufort di Sabah.
“Sebanyak 30 kes yang direkodkan di semua lokaliti tersebut melibatkan 382 saringan,” katanya dalam kenyataan akhbar di sini hari ini.
Beliau turut mengumumkan PKPD di Kampung Pagi, Ulu Tembeling, Jerantut dalam tempoh yang sama memandangkan kawasan itu mencatatkan 10 kes positif daripada 76 ujian saringan dengan kadar positiviti 13.2 peratus.
“Arahan PKPD turut dikeluarkan di Felda Trolak Utara, Mukim Sungkai, Daerah Batang Padang, Perak yang menunjukkan kenaikan kes ketara dan kadar kebolehjangkitan yang tinggi.

“ KKM telah menjalankan 123 ujian saringan dan daripada jumlah itu, sebanyak 16 kes positif telah direkodkan manakala 46 sampel saringan masih menunggu keputusan,” jelasnya.
Tambah Ismail, PKPD melibatkan 28 Mukim di Kota Setar, Kedah yang sepatutnya tamat esok dilanjutkan sehingga 15 Jun ini kerana masih terdapat penularan jangkitan berterusan dalam kalangan penduduk.
Katanya, sepanjang tempoh itu, KKM telah melakukan 5,631 ujian saringan dan 1,367 daripadanya disahkan positif Covid-19.
Dalam pada itu, beliau mengumumkan PKPD di dua lokaliti di Kelantan iaitu Kampung Pauh Lima, Mukim Banggu, Kota Bharu dan Kampung Pauh Lima, Mukim Gunong, Bachok yang sepatutnya ditamatkan esok berakhir sehari lebih awal hari ini.
“Kedua-dua lokaliti itu masing-masing merekodkan 131 kes dan 47 kes positif Covid-19 daripada sejumlah 1,355 ujian saringan yang dijalankan.
Sehingga kini, KKM mengesahkan tiada lagi sampel menunggu keputusan dan tiada kes baru direkodkan di kedua-dua lokaliti tersebut sejak 29 Mei lalu,” katanya. – K! ONLINE


China akhirnya benar pasangan miliki tiga anak
Oleh KOSMO!

31 Mei 2021, 6:39 pm
BEIJING – China akan membenarkan pasangan suami isteri untuk memiliki tiga orang anak selepas banci menunjukkan populasinya menua dengan cepat sekali gus melonggarkan polisi perancangan keluarga ketat yang diamalkan sejak empat dekad lalu.
Pada 2016, China melonggarkan dasar ‘satu keluarga, satu anak’ yang merupakan peraturan perancangan keluarga paling ketat di dunia berikutan kebimbangan berhubung tenaga kerja yang semakin menua dan kelembapan ekonomi.
Di sebalik usaha pemerintah menggalakkan pasangan supaya memiliki zuriat, angka kelahiran tahunan di China menjunam ke paras terendah berjumlah 12 juta kelahiran pada 2020, kata Biro Statistik Negara bulan lalu.
Antara punca penurunan mendadak itu termasuk peningkatan kos sara hidup dan semakin ramai wanita keberatan untuk mempunyai anak.
Perkembangan itu berisiko mencetuskan krisis demografi yang membimbangkan Parti Komunis diterajui oleh Presiden Xi Jinping. Pakar-pakar berkata, negara itu akan mengalami kekurangan pekerja muda untuk memacu ekonomi negara, manakala China juga terpaksa menjaga beratus-ratus juta warga emas menjelang tahun 2050.
Keputusan melonggarkan dasar kelahiran negara itu dibuat semasa mesyuarat jawatankuasa kepimpinan Parti Komunis, Politburo yang dipengerusikan oleh Jinping hari ini.

“Sebagai tindak balas aktif  kepada populasi yang semakin menua, pasangan boleh memiliki tiga anak,” lapor agensi berita rasmi Xinhua.
Keputusan banci sekali dalam satu dekad pada 2020  yang  disiarkan bulan lalu itu juga menunjukkan  populasi China berkembang pada kadar paling perlahan sejak tahun 1960-an iaitu berjumlah 1.41 bilion. – AFP


Mangsa insiden LRT kemuka notis undang-undang tuntut RM1.8 juta
Oleh NUZULSHAM SHAMSUDDIN

31 Mei 2021, 6:46 pm
KUALA LUMPUR – Keluarga salah seorang mangsa dalam insiden pelanggaran tren Transit Aliran Ringan (LRT) laluan Kelana Jaya mengemukakan Notis Tuntutan Undang-undang (Legal Notice Of Demand) terhadap Prasarana Malaysia Berhad (Prasarana) berhubung ganti rugi sebanyak RM1.8 juta.
Notis tuntutan itu dikemukakan oleh keluarga mangsa, Wong Chee Foong, 52, menerusi firma guaman Tetuan Jazzmine Khoo & Associates.
Dalam satu kenyataan yang dikeluarkan, peguam Jazzmine Khoo ketika dihubungi berkata, tuntutan itu antaranya terdiri daripada kos perbelanjaan perubatan, kecederaan fizikal, tekanan mental dan emosi serta trauma dan kehilangan pendapatan.
Kata kenyataan itu, mangsa berkerja sebagai Chef Dapur di sebuah hotel di ibu negara kini mengalami kecederaan serius di bahagian kepala, muka dan tulang belakang akibat nahas itu sehingga terpaksa menjalani beberapa pembedahan dan rawatan lanjut selain masih belum sedar dan kini dirawat di unit rawatan rapi (ICU) Hospital Kuala Lumpur (HKL).
“Bapa kepada empat anak berusia antara tiga tahun hingga 15 tahun itu merupakan satu-satunya penyara nafkah keluarganya.
“Keluarga mangsa berharap agar pihak terlibat dapat menjawab surat tersebut dan mengemukakan cadangan penyelesaian yang lebih baik dan wajar dengan segera,” katanya.

Dalam pada itu, peguam itu menambah, keluarga mangsa kecewa kerana sehingga kini tiada sebarang usaha dilakukan Prasarana berhubung kos perubatan dan kerugian pendapatan serta bantuan RM1,000 seperti dijanjikan sebelum ini.
“Walaupun begitu, keluarga juga menyatakan bahawa RM1,000 tersebut bukanlah jumlah pampasan setimpal kerana ganti rugi dialami mangsa adalah lebih besar,” katanya.
Pada 24 Mei lalu, seramai 47 penumpang tren dilaporkan parah manakala 166 cedera ringan dalam insiden pada 8.45 malam melibatkan sebuah tren yang membawa penumpang dan sebuah tren rosak yang sedang dipandu uji.-K!ONLINE


Penyeludup dadah mati, rampas dadah RM3.33juta
Oleh MOHD YUNUS YAKKUB

31 Mei 2021, 6:37 pm
KLANG – Seorang lelaki orang asli yang merupakan penyeludup dadah mati dipercayai selepas bot dipandunya bertembung dengan bot Maritim Malaysia (APMM) dalam kejadian di 3.4 batu nautika dari barat daya Sungai Kapar Kecil di sini semalam.
Dalam kejadian pukul 11 malam itu, suspek berusia 70 tahun meninggal dunia di bot ketika cuba menyeludup 56 kilogram (kg) dadah jenis syabu dan pil ekstasi.
Turut ditahan dua lagi suspek iaitu anak perempuannya dan lelaki pendatang asing tanpa izin (PATI) warga Indonesia berusia 24 dan 40 tahun. Sementara, seorang anggota APMM berpangkat Laskar Kanan berusia 35 tahun cedera di bahagian bahu dan rusuk selepas dipukul menggunakan sauh bot.
Timbalan Ketua Pengarah Operasi Maritim Malaysia (APMM), Laksamana Madya Maritim Kamaruszaman Abu Hassan berkata, sebelum kejadian anggota APMM Selangor yang sedang melakukan penyamaran menerusi Ops Belangkas telah mengesan bot gentian kaca tidak mempunyai nombor pendaftaran dinaiki ketiga-tiga suspek menuju ke arah perairan Pulau Ketam.
Katanya, anggotanya kemudiannya memberikan isyarat lampu berkelip-kelip sebelum bot suspek merapati bot APMM.
“Seorang anggota APMM telah melompat ke dalam bot suspek dan mengarahkan bot suspek berhenti namun tidak mendapat kerjasama dan terus melarikan diri.

“Berlaku adegan kejar dengan anggota yang berada dalam bot suspek telah melepaskan tembakan amaran ke udara. jurumudi warga emas telah bertindak memukul anggota itu menggunakan sauh mengenai bahu dan rusuk kiri,” katanya pada sidang akhbar hari ini.
Kata beliau, anggota tersebut tidak mempunyai pilihan selain melepaskan tembakan mengenai pendikit bot suspek yang menyebabkan bot berkenaan menjadi pelahan.
Tambah Kamaruszaman, sejurus itu berlaku pelanggaran antara bot suspek dan bot APMM sehingga mengakibatkan bot suspek tenggelam di lokasi tersebut.
“Hasil pemeriksaan di lokasi kejadian menemui empat guni yang masing-masing mengandungi 31 kg syabu dan 25kg pil ekstasi bernilai RM3.33juta.
“Kita mempercayai mereka dalam perjalanan ke perairan sempadan Indonesia untuk penghantaran dadah,” katanya.
Beliau menjelaskan pihaknya turut menyerbu rumah suspek yang mati tersebut di Tanjong Harapan dengan dipandu arah  anak perempuannya sebelum menemui 1kg syabu.
Suspek perempuan tersebut merupakan janda dan mempunyai lima orang anak berusia 11 hingga 21 tahun dan bekerja sebagai pekerja pembersihan.
“Berdasarkan dadah yang dirampas ia dianggarkan boleh digunakan oleh kira-kira 100,000 penagih.
“Ini adalah kejadian pertama melibatkan orang asli sebagai penghantar dadah. Kes disiasat mengikut Seksyen 39B Akta Dadah Berbahaya,” katanya. -K!ONLINE


Wanita tetapkan peraturan buat kekasih anak
Oleh KOSMO!

31 Mei 2021, 5:50 pm
LONDON – Perkongsian seorang gadis dalam aplikasi TikTok menjadi tular apabila dia memuat naik senarai peraturan yang ditetapkan oleh ibu teman lelakinya sebagai syarat  untuk bercinta dengan pemuda tersebut, lapor akhbar The Mirror semalam.
Wanita yang hanya  dikenali sebagai Emma itu memberitahu, dia membaca senarai menakutkan itu di laman Instagram bakal mentuanya. Wanita itu memberikan pelbagai amaran jika mahukan hubungan dengan anak lelakinya berkekalan.
“Saya dapat rasakan dia tidak sukakan saya,” tulis Emma pada status berkenaan.
Kekasih anak wanita itu yang bernama Emma menemui senarai itu dimuat naik di laman Instagram. – TICTIK
Antara peraturan yang tersenarai adalah ‘dia anak emak, jika anda bukan isterinya, maka pendapat anda tentang perkara ini adalah tidak penting’.
Wanita itu turut memberikan amaran bahawa dia boleh ‘mengusir’ mana-mana wanita yang melanggar peraturan itu daripada kehidupan anak lelakinya.
Status  Emma itu menerima pelbagai komen netizen yang rata-rata menasihatinya untuk tidak meneruskan hubungan dengan lelaki itu.

“Perkara ini akan menjadi lebih teruk di masa hadapan,” tulis seorang pengguna media sosial.
“Ini adalah tindakan masuk campur yang keterlaluan bagi seorang ibu dalam kehidupan peribadi anaknya,” komen seorang lagi. – Agensi


Mohon surat daripada MCMC untuk kebenaran beroperasi
Oleh NUR SHARIEZA ISMAIL

31 Mei 2021, 5:54 pm
CYBERJAYA – Industri telekomunikasi dan multimedia perlu memohon kebenaran beroperasi daripada Suruhanjaya Komunikasi dan Multimedia Malaysia (MCMC) sepanjang tempoh Perintah Kawalan Pergerakan (PKP) Penuh Fasa 1 yang bermula esok sehingga 14 Jun depan.
MCMC dalam satu kenyataan berkata, pihaknya telah diberikan kuasa oleh Kementerian Komunikasi dan Multimedia Malaysia (KKMM) untuk mengeluarkan surat kebenaran beroperasi kepada para pemegang lesen daripada MCMC yang dikategorikan sebagai perkhidmatan perlu di bawah seliaan kementerian tersebut iaitu sektor telekomunikasi dan internet, penyiaran serta pos dan kurier.
“Permohonan hanya boleh dibuat oleh pemegang lesen di bawah Akta Komunikasi dan Multimedia (AKM) 1998, Akta Perkhidmatan Pos 2012 dan Akta Tandatangan Digital 1997.
“Hanya pemegang lesen di bawah sektor-sektor yang dikenal pasti sebagai perkhidmatan perlu boleh membuat permohonan kebenaran beroperasi dan pergerakan bagi pihak syarikat dan syarikat-syarikat vendor di dalam rantaian perkhidmatan mereka kepada MCMC menerusi e-mel [email protected],” katanya
Jelas MCMC, senarai aktiviti dan skop perkhidmatan yang dibenarkan merangkumi operasi penyelenggaran, pusat perkhidmatan pelanggan, pusat data dan keselamatan siber, pembangunan dan sokongan IT serta pemasangan menara telekomunikasi.
“Manakala, bagi aktiviti penyiaran merangkumi pusat panggilan, operasi dan penyelenggaran serta produksi program meliputi berita, rencana, kandungan tempatan untuk penyebaran maklumat.

“Sementara itu bagi pos dan kurier pula terdiri perkhidmatan logistik, perkhidmatan penghantaran dan gudang atau hub penerimaan pengasingan,” katanya.
MCMC berkata, kebenaran bersyarat kepada pemegang lesen memerlukan pemegang lesen bertanggungjawab terhadap rantaian perkhidmatan yang dipohon.
“Kebenaran bersyarat ini adalah tertakluk kepada sebarang pindaan dan peraturan baharu yang dikeluarkan oleh kerajaan dan akan terbatal sekiranya terdapat sebarang pelanggaran terhadap mana-mana peraturan yang ditetapkan,”katanya.-K!ONLINE


Pemeriksaan ketat di SJR punca kesesakan
Oleh NUR NAZLINA NADZARI

31 Mei 2021, 6:05 pm
ARAU – Kesesakan luar biasa di Lebuh Raya Changlun-Kuala Perlis memasuki negeri ini pagi tadi sehingga mencetuskan kebimbangan penduduk adalah berikutan pemeriksaan lebih ketat di sekatan jalan raya (SJR) di sempadan negeri tersebut.
Ketua Polis Perlis, Datuk Surina Saad berkata, kesesakan kira-kira pukul 7 pagi hingga 8.30 pagi itu melibatkan pengguna jalan raya yang masuk ke negeri ini setiap hari untuk tujuan kerja.
“Ini semua pemandangan biasa iaitu mereka yang masuk untuk tujuan kerja, cuma pemeriksaan yang lebih ketat menyebabkan berlaku kesesakan di lebuh raya berkenaan.
“Bezanya, hari ini ramai yang ambil gambar atau video disebabkan esok sudah bermula Perintah Kawalan Pergerakan (PKP) penuh,” katanya ketika dihubungi di sini hari ini.
Pada pagi ini tular di laman sosial gambar dan video kesesakan luar biasa di Lebuh Raya Changlun-Kuala Perlis menghala masuk ke Perlis.
Situasi itu mencetuskan rasa panik dalam kalangan rakyat negeri ini yang bimbang sekiranya ramai yang cuba merentas negeri untuk balik kampung sebelum pelaksanaan PKP penuh, esok. – K! ONLINE


Penumpang terkandas mahu balik suntik vaksin di Langkawi
Oleh NUR NAZLINA NADZARI

31 Mei 2021, 5:43 pm
KANGAR – Mahu pulang suntik vaksin di Langkawi merupakan antara alasan diberikan penumpang yang terkandas di Kuala Perlis dekat sini setelah gagal mendapatkan tiket feri membawa penumpang dan kenderaan jenis Roll On Roll Off (RORO) ke pulau peranginan tersebut, hari ini.
Pengurus Langkawi Auto Express, Kapten Khalid Khamis berkata, sebilangan individu dari Alor Setar mendakwa mahu ke Langkawi untuk mengambil suntikan vaksin yang dijadualkan esok dengan menunjukkan surat kebenaran rentas negeri.
Katanya, ramai yang datang untuk membeli tiket tanpa membuat tempatan terlebih dahulu sejak pukul 8 pagi ini menyebabkan sebahagian daripada mereka gagal mendapatkan tiket.
“Jumlah penumpang yang boleh dibawa mengikut prosedur operasi standard (SOP) adalah 155 penumpang sahaja iaitu 50 peratus daripada kapasiti sebenar feri iaitu 329 penumpang.
“Kita juga mempunyai tempahan untuk 42 buah kereta yang meliputi 100 orang penumpang, jadi tiket feri hanya boleh diberikan kepada 55 orang yang datang tanpa membuat tempahan,” katanya ketika dihubungi di sini hari ini.
Katanya, sebahagian daripada lebih 100 orang yang beratur untuk mendapatkan tiket gagal menaiki feri untuk ke Langkawi.

“Jumlah penumpang untuk ke Langkawi meningkat sejak semalam tetapi masih terkawal dan pada esok, jumlah tempahan bagi penumpang hanya kira-kira 50 orang sahaja sehingga tengah hari tadi,” katanya. – K! ONLINE


Polis serbu rumah tumpangan dijadikan pusat judi
Oleh ASLIZA MUSA

31 Mei 2021, 5:58 pm
TAIPING – Tindakan licik satu sindiket menjadikan sebuah rumah tumpangan di Taman Sri Hijau di sini sebagai pusat perjudian terbongkar selepas enam lelaki termasuk warga emas ditahan polis semalam.
Difahamkan, premis berkenaan baharu saja beroperasi dalam tempoh Perintah Kawalan Pergerakan Diperketatkan (PKPD) di Mukim Taiping dalam Daerah Larut, Matang dan Selama sejak 22 Mei lalu.
Ketua Polis Daerah Taiping, Asisten Komisioner Osman Mamat berkata, ketika serbuan pada pukul 4 petang itu kesemua suspek sedang leka berjudi sehingga tidak menyedari kehadiran polis.
Katanya, dalam serbuan itu, pihaknya merampas beberapa peralatan yang disyaki digunakan untuk berjudi dan beberapa keping wang tunai.
“Kesemuanya yang berusia 55 hingga 75 tahun itu ditahan untuk siasatan lanjut di bawah Seksyen 6 (1) Akta Rumah Judi Terbuka 1953 selain dikenakan kompaun atas kesalahan berkumpul,” katanya dalam satu kenyataan hari ini.
Sementara itu dalam perkembangan berlainan, beliau berkata, sebanyak 50 kompaun dikeluarkan ke atas individu bagi kesalahan melanggar prosedur operasi standard (SOP) Covid-19 dalam tempoh PKPD sehingga semalam.-K!ONLINE


Sebutan semula kes Neelofa, suami ditangguhkan 23 Jun depan
Oleh NOR SHAFAWATI YUP

31 Mei 2021, 5:39 pm
SEREMBAN – Sebutan semula kes pendakwaan melibatkan selebriti popular Noor Neelofa Mohd. Noor dan suaminya atas pertuduhan gagal mematuhi prosedur operasi standard (SOP) sepanjang Perintah Kawalan Pergerakan Bersyarat (PKPB) ditangguhkan pada 23 Jun depan.
Peguam, M. Haresh yang mewakili pasangan tersebut iaitu Noor Neelofa dan Muhammad Haris Mohd. Ismail berkata, kes itu sepatutnya disebut semula pada 4 Jun ini tetapi ditangguhkan oleh pihak mahkamah.
“Mahkamah memutuskan untuk menangguhkan kes ini pada 23 Jun depan selepas pelaksanan ‘total lockdown’ di seluruh negara,” katanya ketika dihubungi Kosmo! di sini hari ini.
Sebelum ini, Kosmo! melaporkan pasangan selebriti itu mengaku tidak bersalah melanggar SOP PKPB ketika didakwa di Mahkamah Majistret Seremban pada 20 Mei lalu.
Kesalahan itu didakwa dilakukan mereka ketika berada di sebuah premis menjual karpet di Nilai 3 di sini pada 2 Mei lalu.
Noor Neelofa kemudiannya dikenakan jaminan sebanyak RM5,000 oleh mahkamah atas pertuduhan gagal membuat imbasan aplikasi MySejahtera untuk ‘check in’ atau menulis secara manual.

Muhammad Haris pula dikenakan jaminan sebanyak RM10,000 atas dua pertuduhan iaitu gagal membuat imbasan aplikasi MySejahtera untuk ‘check in’ atau menulis secara manual dan tidak memakai pelitup muka di tempat awam.
Kedua-dua mereka dituduh di bawah Peraturan 19, Peratutan-Peraturan Pencegahan dan Pengawalan Penyakit Berjangkit (Langkah-langkah Di Dalam Kawasan Tempatan Jangkitan) (Kawalan Pergerakan Bersyarat) (No 4) (Pindaan) (No 12) 2021.
Pada 4 Mei lalu, Neelofa dan Muhammad Haris dipanggil ke Ibu Pejabat Polis Daerah (IPD) Nilai bagi memberi keterangan selama empat jam berkaitan penularan gambar dan video mereka berada di sebuah premis menjual permaidani di Pusat Perniagaan Nilai 3 pada 2 Mei 2021.-K!ONLINE


Pelajar IPT diminta tangguh perjalanan balik kampus
Oleh NOR IDAYU BOSRO

31 Mei 2021, 5:28 pm
PUTRAJAYA – Pelajar institusi pendidikan tinggi (IPT) yang masih belum pulang ke kampus masing-masing diminta untuk menangguhkan pergerakan sehingga ke suatu tarikh yang akan dimaklumkan kemudian susulan pelaksanaan Perintah Kawalan Pergerakan (PKP) penuh di seluruh negara esok.
Kementerian Pengajian Tinggi (KPT) dalam satu kenyataan berkata, pelajar bekeperluan itu harus kekal berada di lokaliti masing-masing dan meneruskan pengajaran dan pembelajaran (PdP) secara dalam talian.
Kenyataan itu berkata, pelajar berkeperluan yang telah berada di kampus pula diminta untuk terus kekal berada di kampus dan hanya dibenarkan keluar dengan kebenaran pengurusan IPT dan pematuhan prosedur operasi standard (SOP).
“Semua aktiviti PdP secara bersemuka adalah tidak dibenarkan manakala aktiviti penyelidikan melibatkan kemudahan makmal dan peralatan khas yang berkeperluan sahaja serta secara individu dibenarkan dengan kebenaran ketua jabatan mengikut SOP ketat.
“Pelajar luar kampus yang terlibat dengan aktiviti penyelidikan yang memerlukan kemudahan makmal dan peralatan khas perlu mendapatkan surat kebenaran keluar masuk kampus dari IPT masing-masing,” katanya dalam satu kenyataan di sini hari ini.
KPT berkata, para pelajar yang menduduki peperiksaan antarabangsa atau badan profesional dibenarkan tertakluk kepada pematuhan SOP yang ketat.

Katanya, penjadualan peperiksaan antarabangsa dan badan profesional itu diuruskan sepenuhnya oleh organisasi profesional dan antarabangsa.
“IPT hanya membuat penyelarasan dari segi kemudahan fasiliti sahaja. Sebarang perubahan dari segi penjadualan adalah tertakluk kepada organisasi tersebut,” katanya.
Sementara itu, KPT berkata, kemasukan pelajar antarabangsa tertakluk kepada SOP sedia ada yang ditetapkan oleh Jabatan Imigresen (JIM) dari semasa ke semasa.
Para pelajar boleh mendapatkan maklumat lanjut mengenai pengoperasian IPT melalui Bilik Gerakan Covid-19 KPT yang dibuka 24 jam di talian 038870 6777/6949/ 6623/ 6628 selain melayari laman web IPT atau terus menghubungi IPT masing-masing. -K! ONLINE


Penganggur mengamuk di kedai serbaneka didakwa
Oleh MOHD AZLI ADLAN

31 Mei 2021, 5:33 pm
KUALA TERENGGANU – Seorang penganggur yang mengamuk di sebuah kedai serbaneka di sini pada Khamis lalu dihadapkan atas tiga pertuduhan mencederakan dan melakukan kekerasan terhadap tiga individu di Mahkamah Majistret di sini hari ini.
Tertuduh, Umar Isa Hafizi Ahmad Faris, 25, sekadar mengangguk faham apabila pertuduhan dibacakan di hadapan Majistret Nordiana Abd. Aziz.
Berdasarkan pertuduhan pertama dan kedua, tertuduh didakwa mencederakan pekerja kedai serbaneka tersebut, Saufia Alias, 23, dan seorang pelanggan, Rashdan Rosman, 28, di sebuah kedai serbaneka di Jalan Sultan Mahmud di sini pada pukul 2.10 petang, 27 Mei lalu.
Dia didakwa mengikut Seksyen 323 Kanun Keseksaan yang memperuntukkan hukuman penjara maksimum satu tahun atau denda sehingga RM2,000 atau kedua-duanya sekali jika sabit kesalahan.
Bagi pertuduhan ketiga pula, Umar Isa Hafizi didakwa menggunakan kekerasan jenayah terhadap seorang lagi pelanggan, Nurul Alia Amira Zulkifli, 23, di lokasi, waktu dan tarikh sama.
Tertuduh didakwa mengikut Seksyen 352 Kanun Keseksaan yang memperuntukkan hukuman penjara sehingga tiga bulan atau dengan denda maksimum RM1,000 atau kedua-dua sekali jika sabit kesalahan.

Majistret Nordiana memerintahkan Umar Isa Hafizi menjalani pemeriksaan mental di Hospital Permai, Tampoi, Johor selain menetapkan sebutan semula pada 29 Jun depan.
Kosmo! Online Sabtu lalu melaporkan suspek ditahan kerana tiba-tiba mengamuk dengan menyerang tiga individu termasuk dua pelanggan di sebuah kedai serbaneka di sini.
Dalam kejadian pada pukul 2.10 petang itu, tiga mangsa terbabit termasuk seorang wanita yang juga pekerja sambilan di kedai serbaneka itu tidak mengenali dan mengetahui motif serangan tertuduh berusia 25 tahun tersebut. – K! ONLINE


Penugasan Unit K9 bantu operasi cegah dadah
Oleh ZAKI SALLEH

31 Mei 2021, 5:49 pm
KERIAN – Penugasan Jabatan Siasatan Jenayah Narkotik (JSJN) Ibu Pejabat Polis Kontinjen (IPK) Perak bersama Unit Anjing Pengesan (K9) yang melakukan pemeriksaan pada sekatan jalan raya di daerah Kerian berjaya membendung kegiatan penyeludupan dadah selain memutuskan rangkaian pengedaran bahan terlarang itu.
Usaha bersepadu itu merupakan arahan terus daripada Pengarah JSJN Bukit Aman, Datuk Razaruddin Husain kerana kedudukan daerah Kerian yang bersempadan dengan tiga buah negeri iaitu Kedah, Pulau Pinang dan Perak.
Timbalan Ketua JSJN IPK Perak, Superintendan Mohd. Husni Manaf berkata, penugasan tersebut penting bagi mencegah aktiviti sindiket penyeludupan dadah jika ada yang mensasarkan laluan di Jalan Persekutuan jika pemantauan tidak dilakukan.
Menurut beliau, operasi tersebut yang bermula pada Januari lalu turut melibatkan Bahagian JSJN Ibu Pejabat Polis Daerah (IPD) Kerian bagi melakukan pemeriksaan pada kenderaan yang melalui sekatan jalan raya dengan bantuan Unit K9.
“Sepanjang penugasan ini terdapat beberapa kejayaan kecil melibatkan tangkapan seramai 16 orang di atas pelbagai kesalahan mengikut Akta Dadah Berbahaya (ADB) 1952 dan Akta Racun 1952.
“Daripada jumlah itu, lapan ditangkap di bawah Akta Dadah Berbahaya iaitu Seksyen 398 dan Seksyen 12(2) dengan jumlah rampasan seberat 40gram manakala selebihnya di bawah Seksyen 30(3) Akta Racun 1952,” ujarnya kepada pemberita.

Terdahulu, Mohd. Husni mengetuai penugasan pemeriksaan kenderaan yang melalui sekatan jalan raya di Jalan Abdul Raof dekat Parit Buntar di sini.
Operasi bermula pukul 10 malam itu melibatkan kira-kira 20 anggota dan dua ekor anjing pengesan Unit K9 bersama pengendalinya.
Dalam pada itu kata Mohd. Husni, keseluruhannya seramai 226 ditahan sejak Januari hingga April lalu di daerah tersebut atas pelbagai kesalahan berkaitan penyalahgunaan dadah.
Tegas beliau, operasi bersepadu juga sentiasa diadakan bagi membendung masalah penyalahgunaan dadah dan pada masa sama meminta orang ramai membantu polis menyalurkan sebarang maklumat bagi membanteras kegiatan tersebut.-K!ONLINE


67 lagi kematian akibat Covid-19
Oleh SITI A'ISYAH SUKAIMI

31 Mei 2021, 6:12 pm
PUTRAJAYA – Sebanyak 67 lagi kes kematian dilaporkan hari ini, menjadikan jumlah kes kematian Covid-19 sebanyak 2,796 kes.
Kementerian Kesihatan (KKM) dalam ciapan Twitter memaklumkan, kes baharu pula merekodkan sebanyak 6,824 kes termasuk tiga daripadanya kes import, menjadikan jumlah kes positif Covid-19 sebanyak 572,357 kes.
“Selain itu, angka kes aktif dengan kebolehjangkitan juga terus merekodkan peningkatan dengan 79,523 kes.
“Terdapat 851 kes positif sedang dirawat di Unit Rawatan Rapi manakala, 422 kes memerlukan bantuan pernafasan,” menurut ciapan tersebut di sini hari ini.
Kes sembuh pula merekodkan sebanyak 5,251 kes dengan jumlah kes sembuh sepenuhnya daripada Covid-19 sebanyak 490,038 kes. -K! ONLINE


Pengantin perempuan patahkan besi semasa bersanding
Oleh KOSMO!

1 Jun 2021, 8:30 pm
JAKARTA – Seorang pengantin perempuan menjadi sensasi internet susulan video aksinya mematahkan dua batang besi semasa majlis perkahwinannya menjadi tular dengan ramai netizen meluahkan rasa kagum dengan kehebatan wanita tersebut, lapor laman berita Suara.com hari ini.
Menerusi video yang dimuat naik di akaun Instagram @media.virals itu, seorang wanita lengkap berpakaian pengantin berwarna hijau dilihat sedang melakukan percubaan untuk mematahkan besi di hadapan pelamin.
Dalam aksi pertamanya, pengantin tersebut cuba mematahkan sebatang besi menggunakan paha kirinya.
Dengan hanya sekali percubaan, besi tersebut patah dua.
Selepas aksi pertamanya itu, pengantin tersebut meneruskan aksi keduanya dengan percubaan mematahkan sebatang besi yang diletakkan antara dua batang tiang.
Dengan hanya menggunakan sebelah tangan dan sekali hentakan, besi tersebut patah kepada dua bahagian.

Aksi tangkas pengantin perempuan tersebut mendapat perhatian netizen dengan ramai yang meluahkan rasa kagum mereka selain ada yang secara berseloroh meramalkan nasib yang bakal menimpa pengantin lelaki.
“Kalau suami curang, pasti retak buah pinggangnya,” tulis seorang pengguna.
“Sumpah, tak berani tambah isteri,” tulis seorang lagi netizen. – AGENSI


Malaysia akan keluar nota bantahan, panggil Duta China
Oleh KOSMO!

1 Jun 2021, 11:41 pm
PETALING JAYA – Malaysia akan mengeluarkan nota bantahan diplomatik kepada Kerajaan Republik Rakyat China berhubung pencerobohan 16 pesawat milik Tentera Udara Republik Rakyat China ke dalam ruang udara negara ini di atas Zon Maritim Malaysia (ZMM).
Menteri Luar Negeri, Datuk Seri Hishammuddin Tun Hussein berkata, kementeriannya juga akan memanggil Duta Besar Republik Rakyat China ke Malaysia bagi memberikan penjelasan mengenai pencerobohan ruang udara dan kedaulatan Malaysia.
“Kementerian Luar Negeri merujuk kenyataan yang dikeluarkan oleh Tentera Udara Diraja Malaysia (TUDM) mengenai pencerobohan 16 pesawat milik Tentera Udara Republik Rakyat China ke dalam ruang udara Malaysia di atas Zon Maritim Malaysia (ZMM).
Peta menunjukkan lokasi pesawat Hawk memintas pesawat PLAAF. – Kredit Foto: Twitter TUDM
“Berdasarkan laporan yang diterima daripada TUDM, Kementerian ini akan mengeluarkan nota bantahan diplomatik atas pencerobohan ini kepada Kerajaan Republik Rakyat China.
Kementerian ini juga akan memanggil Duta Besar Republik Rakyat China ke Malaysia bagi memberikan penjelasan mengenai pencerobohan ruang udara dan kedaulatan Malaysia oleh 16 pesawat Tentera Udara Republik Rakyat China ini,” katanya dalam kenyataan semalam.
Menurut Hishammuddin, beliau juga akan menyampaikan kegusaran serius Malaysia mengenai perkara ini kepada rakan sejawatan saya di China.

“Pendirian Malaysia sangat jelas, mempunyai hubungan diplomatik yang mesra dengan mana-mana negara tidak sekali-kali bermaksud bahawa kita akan kompromi tentang keselamatan negara kita.
“Malaysia tetap teguh mempertahankan maruah dan kedaulatan kita,” tegasnya.
Terdahulu, Panglima Tentera Udara, Jeneral Tan Sri Ackbal Abdul Samad mendedahkan, sebanyak 16 buah pesawat Tentera Udara milik China iaitu People’s Liberation Army-Air Force (PLAAF) telah dikesan memasuki ruang udara Zon Maritim Malaysia, Kota Kinabalu Flight Information Region (FIR) dan menghampiri ruang udara nasional pada semalam.
Katanya, penerbangan pesawat-pesawat PLAAF tersebut telah dikesan oleh Radar Pertahanan Udara milik Tentera Udara Diraja Malaysia (TUDM) daripada Pusat Pertahanan Udara (CRC 2) di Sarawak pada pukul 11.53 pagi.
“Pesawat-pesawat tersebut telah dikesan terbang secara formasi taktikal ‘in-trail’ pada jarak 60 batu nautika di antara satu sama lain dan formasi panjang tersebut juga telah terbang dengan paten dan haluan yang sama menggunakan satu titik laluan masuk dan keluar.
“Mereka kemudiannya didapati mengubah arah penerbangan di ruang udara Beting Patinggi Ali yang berkepentingan kepada negara,” katanya. – K! ONLINE


China lapor kes selesema burung H10N3 pertama jangkiti manusia
Oleh KOSMO!

1 Jun 2021, 10:37 pm
BEIJING – China melaporkan kes manusia dijangkiti selesema burung H10N3 pertama di dunia, lapor sebuah akhbar hari ini.
Virus tersebut biasanya menjakiti ternakan ayam dan itik.
Pihak berkuasa kesihatan bagaimanapun berkata, risiko berlakunya wabak berskala besar adalah ‘amat rendah’.
Suruhanjaya Kesihatan Nasional China (NHC) memberitahu, pesakit merupakan seorang lelaki berusia 45 tahun dari Zhenjiang yang merupakan sebuah bandar di wilayah Jiangsu.
Lelaki itu dimasukkan ke hospital pada 28 April lalu selepas mengalami demam dan simptom lain.
NHC menyatakan, lelaki itu dijangkiti oleh haiwan ternakannya tetapi tidak memberi sebarang perincian  bagaimana perkara itu berlaku.

“Keadaan pesakit stabil dan dia bersedia untuk dibenarkan keluar dari hospital,” kata NHC dalam satu kenyataan.
 H10N3 tergolong dalam virus selesema burung. Virus itu boleh membunuh burung liar dan ternakan unggas  seperti ayam serta itik.
Ia boleh tersebar melalui udara antara burung liar dan ternakan  unggas tseperti selesema biasa.
Terdapat beberapa varian selesema burung dengan tahap kebolehjangkitan berbeza yang berpotensi mencetuskan wabak dan kebiasaannya menjangkiti pekerja ladang ternakan ayam serta itik.  – Agensi


Naib Presiden Indonesia seru golongan kaya tidak culas beri zakat
Oleh KOSMO!

1 Jun 2021, 10:00 pm
JAKARTA – Naib Presiden Indonesia, Ma’ruf Amin menegaskan pentadbiran negara itu telah melakukan yang terbaik dalam usaha mengatasi masalah kemiskinan dan kemunduran rakyat, lapor akhbar Kompas hari ini.
Menurut Ma’ruf, isu kemiskinan adalah perkara normal bagi setiap negara, tidak kira bagi negara membangun atau sudah maju.
“Kerajaan Indonesia telah berusaha keras bagi memastikan masalah kemiskinan dalam kalangan rakyat tidak berlanjutan dengan meningkatkan bantuan sosial, pendidikan, kesihatan dan mewujudkan lebih banyak peluang pekerjaan.
“Namun begitu, isu kemiskinan ini bukan perkara baharu dan kebanyakan negara di dunia berdepan perkara sama termasuk di benua Amerika dan Eropah,” katanya dalam satu sidang media maya bagi majlis Seminar Pengajian al-Quran Antarabangsa anjuran Perguruan Tinggi Ilmu al-Quran (PTIQ) di Jakarta.
Tambah Ma’ruf, isu kemiskinan rakyat adalah lebih ketara di negara yang mempunyai majoriti penduduk beragama Islam.
Oleh sebab itu, ajaran Islam memberatkan soal pemberian zakat daripada kalangan hartawan agar dapat sama-sama membantu golongan memerlukan.

“Tanggungjawab mengeluarkan zakat, hukumnya adalah wajib bagi mereka yang mampu. Ini juga antara cara yang ditekankan dalam agama kita bagi mengatasi masalah kemiskinan sesama saudara Islam,” jelasnya. – Agensi


Pelajar UMS dinobat Unduk Ngadau 2021
Oleh IVAN AMIRUL

1 Jun 2021, 8:57 pm
PENAMPANG – Penuntut bidang Ijazah Sarjana Muda Pengajian Muzik Universiti Malaysia Sabah (UMS), Maya Hejnowska dinobatkan selaku pemenang Unduk Ngadau Kaamatan (UNK) 2021 di Dewan Hongkod Koisaan, Persatuan Kebudayaan Kadazandusun (KDCA) semalam.
Gadis berdarah campuran Kadazan-Polish itu yang merupakan pemenang Unduk Ngadau bagi Dewan Undangan Negeri (DUN) Api-Api berjaya menewaskan 21 peserta akhir.
Kemenangan itu sekali gus membolehkan Maya mengambil alih takhta UNK daripada pemenang UNK 2019, Francisca Ester Nain.
Selaku pemenang, Maya membawa pulang hadiah keseluruhan bernilai RM66,830 termasuk wang tunai sebanyak RM25,000 dan biasiswa pendidikan dari North Borneo University College (NBUC) bernilai RM35,000.
Anak kedua daripada tiga beradik itu turut memenangi gelaran Tati Tosuau (Miss Friendly) semasa Sodop Pintutunan atau Malam Gala UNK yang diadakan pada 28 Mei lalu.
Selain itu, Maya yang bercita-cita menjadi seorang pensyarah muzik juga dipilih sebagai Miss Charming melalui undian laman web. – K! ONLINE


Israel eksport senjata lebih RM34 bilion pada 2020
Oleh WAN AZHAR WAN ABDULLAH

1 Jun 2021, 9:22 pm
BAITULMUQADDIS – Eksport ketenteraan Israel mencecah AS$8.3 bilion (RM34.2 bilion) tahun lalu yang didorong oleh peningkatan 15 peratus tempahan berbanding tahun sebelumnya, kata kerajaan Rejim Zionis
Di sebalik kebimbangkan pandemik koronavirus akan menjejaskan jualan pada 2020, Israel menyatakan bahawa penemuan pasaran baharu membolehkan jualan melonjak AS$1 bilion (RM4.1 bilion) berbanding  2019.
Angka itu kedua tertinggi di belakang tahun 2017 apabila jualan senjata Israel mencecah AS$9.2 bilion (RM37.9 bilion).
“Pada tahun lalu, kami berusaha untuk meningkatkan perjanjian pembelian dan kerjasama dengan rakan kami di seluruh dunia dan kami akan terus berbuat demikian,” Menteri Pertahanan Israel,  Benny Gantz dipetik sebagai berkata dalam satu kenyataan daripada pejabatnya.
Seperti tahun-tahun sebelumnya, Israel mengeskport sebahagian besar barangan ketenteraan dan senjata  ke negara-negara Asia dan Rantau Pasifik, kata kenyataan tersebut.
Israel juga merupakan pembekal senjata utama kepada Azerbaijan. Tahun lalu, Rejim Zionis dikecam  Armenia kerana menjual senjata kepada Azerbaijan yang terbabit dalam konflik merebut wilayah Nagorno-Karabakh. – AFP


TUDM pintas 16 pesawat tentera China
Oleh EDDY AQMAL MOHAMED HAMIDI

1 Jun 2021, 8:14 pm
PETALING JAYA – Sebanyak 16 buah pesawat Tentera Udara milik China iaitu People’s Liberation Army-Air Force (PLAAF) telah dikesan memasuki ruang udara Zon Maritim Malaysia, Kota Kinabalu Flight Information Region (FIR) dan menghampiri ruang udara nasional pada semalam.
Panglima Tentera Udara, Jeneral Tan Sri Ackbal Abdul Samad berkata, penerbangan pesawat-pesawat PLAAF tersebut telah dikesan oleh Radar Pertahanan Udara milik Tentera Udara Diraja Malaysia (TUDM) daripada Pusat Pertahanan Udara (CRC 2) di Sarawak pada pukul 11.53 pagi.
“Pesawat-pesawat tersebut telah dikesan terbang secara formasi taktikal ‘in-trail’ pada jarak 60 batu nautika di antara satu sama lain dan formasi panjang tersebut juga telah terbang dengan paten dan haluan yang sama menggunakan satu titik laluan masuk dan keluar.
“Mereka kemudiannya didapati mengubah arah penerbangan di ruang udara Beting Patinggi Ali yang berkepentingan kepada negara,” katanya menerusi satu kenyataan di sini hari ini.
Menurut Ackbal, kesemua pesawat tersebut dikesan terbang pada ketinggian di antara 23,000 kaki sehingga 27,000 kaki dengan kelajuan 290 knots melalui Singapore FIR sebelum memasuki ruang Zon Maritim Malaysia (ZMM) Kota Kinabalu FIR.
“Pesawat-pesawat itu seterusnya terbang menghala menghampiri 60 batu nautika daripada pesisir pantai Wilayah Sarawak yang dikhuatiri akan mengancam kedaulatan negara.

“Susulan kejadian itu, pihak TUDM telah meletakkan pesawat Hawk 208 daripada No. 6 Skuadron, Pangkalan Udara Labuan dalam keadaan siap sedia melalui Operasi Curiga TUDM,” ujar beliau.
Jelas Ackbal, pemantauan menerusi radar pertahanan udara diteruskan ke atas pesawat-pesawat tersebut disamping beberapa percubaan untuk mengarahkan mereka menghubungi kawalan trafik udara Kota Kinabalu FIR.
“Apabila arahan tidak dipatuhi dan didapati melangkaui persempadanan Kota Kinabalu FIR menghala ke ruang udara nasional, TUDM telah melancarkan pesawat-pesawat pemintas pada pukul 1.33 petang untuk melakukan identifikasi visual.
“Hasil daripada pemintasan udara yang dilaksanakan, TUDM telah mengenalpasti pesawat-pesawat tersebut adalah daripada jenis Ilyushin Il-76 dan pesawat Xian Y-20 iaitu pesawat pengangkut strategik yang berupaya melaksanakan pelbagai misi,” katanya.
Ackbal menegaskan, insiden itu merupakan perkara yang serius terhadap ancaman kedaulatan negara dan keselamatan penerbangan berdasarkan kepadatan trafik udara di dalam laluan penerbangan (Airways) di dalam Kota Kinabalu FIR.
“Insiden berkenaan telah dikendalikan oleh TUDM khasnya dan Angkatan Tentera Malaysia amnya berlandaskan undang-undang dan peraturan penerbangan antarabangsa International Civil Aviation Organization (ICAO) serta Strategi Pertahanan Udara Nasional (SPUN).
“Kementerian Luar Negeri telah mengambil maklum tentang perkara ini melalui Kementerian Pertahanan,” ujarnya- K! ONLINE


Berita tidak benar, PDRM buka 21 kertas siasatan
1 Jun 2021, 8:23 pm
PETALING JAYA – Polis Diraja Malaysia (PDRM) mengesahkan telah membuka sebanyak 21 kertas siasatan berhubung penghasilan atau penularan berita tidak benar berkaitan Covid-19 atau Proklamasi Darurat 2021.
Ketua Polis Negara, Datuk Seri Acryl Sani Abdullah Sani berkata, 21 kertas siasatan tersebut disiasat di bawah Seksyen 4(1) Ordinan Darurat (Kuasa-Kuasa Perlu)(No.2) 2021 sejak dikuatkuasakan pada 12 Mac lalu.
“Siasatan dijalankan oleh Unit Siasatan Jenayah Terkelas, Bahagian Pendakwaan dan Undang-Undang (D5), Jabatan Siasatan Jenayah Bukit Aman serta kontinjen.
“Seksyen 4(1) ordinan ini memperuntukkan kesalahan terhadap mana-mana orang yang melalui apa-apa cara dengan niat untuk menyebabkan atau berkemungkinan menyebabkan ketakutan atau kebimbangan kepada orang awam atau mana-mana golongan awam,” katanya dalam satu kenyataan di sini hari ini.
Mengulas lanjut, sebanyak 10 tangkapan telah dibuat secara berasingan terhadap individu yang disiasat di bawah ordinan ini.
“Tiga tangkapan telah menerima arahan tuduh daripada Pejabat Peguam Negara di bawah Seksyen 4(1) Ordinan Darurat(Kuasa-Kuasa Perlu) (No.2) 2021.

“Sementara tujuh yang lain diberi jamin polis sehingga siasatan dilengkapkan,” ujarnya.
Tambahnya, Ordinan Darurat(Kuasa-Kuasa Perlu)(No.2) 2021 yang diwartakan pada 11 Mac lalu adalah khusus untuk mengekang aktiviti penghasilan dan penularan berita tidak benar yang mempunyai kaitan dengan Covid-19 atau Proklamasi Darurat 2021.
“Ia memberi kuasa kepada PDRM dan Suruhanjaya Komunikasi dan Multimedia (SKMM) menangkap tanpa waran mana-mana individu atau pertubuhan perbadanan yang cuba menyiarkan menyebarkan berita tidak benar khususnya di media sosial.
“PDRM juga menasihatkan orang ramai agar berhati-hati dalam membuat atau berkongsi apa-apa penerbitan yang mengandungi berita tidak benar dan boleh menimbulkan kegusaran orang ramai,” tegasnya. -K! ONLINE.


Pemegang saham AAX lulus pelan penstrukturan korporat
Oleh KOSMO!

1 Jun 2021, 8:17 pm
PETALING JAYA – AirAsia X Bhd. (AAX) telah mendapat persetujuan daripada pemegang sahamnya agar cadangan penstrukturan semula syarikat berjalan seperti yang dirancang, berikutan proses pengundian pada Mesyuarat Agung Luar Biasa (EGM) AAX hari ini.
Keputusan itu menandakan kejayaan besar dalam proses penyusunan semula korporat syarikat, yang mana semua resolusi diluluskan dengan margin sekurang-kurangnya 99.8 peratus.
Kelulusan itu diperoleh serentak dengan rundingan akhir diadakan dengan pemiutang.
AAX dalam siaran akhbar yang dikeluarkan berkata, syarikat dan penasihat penstrukturannya, Seabury Capital, yang berpangkalan di New York telah melakukan perbincangan aktif dan produktif dengan pemajak serta pemiutang lain setelah persetujuan diberikan mahkamah untuk mengadakan mesyuarat yang diarahkan oleh mahkamah (CCM).
“Ia dijadualkan pada akhir bulan Julai atau Ogos.
“AAX komited untuk memulakan semula operasi komersial secepat mungkin, setelah berjaya menyelesaikan rancangan penstrukturan dan pembukaan semula sempadan antarabangsa,” katanya.


Siasatan kes gadis jadi hamba seks bapa diteruskan
Oleh ISWAN SHAFIQ ISA

1 Jun 2021, 8:01 pm
SEBERANG PERAI – Polis masih menjalankan siasatan berhubung kes sumbang mahram membabitkan seorang bapa berusia 45 tahun dengan anak kandungnya yang kini berusia 18 tahun di Bukit Mertajam di sini.
Ketua Polis Daerah Seberang Perai Tengah, Asisten Komisioner Shafee Abdul Samad ketika dihubungi Kosmo! hari ini berkata, gadis itu dihantar ke rumah neneknya di Perak sementara kes masih dalam siasatan.
Menurut Shafee, siasatan mendapati suspek tidak mempunyai sebarang rekod lampau termasuk berkaitan jenayah sebelum ini.
Suspek yang juga seorang juruteknik kilang itu sedang menjalani perintah reman selama tujuh hari sehingga Jumaat ini bagi siasatan lanjut mengikut Seksyen 376B Kanun Keseksaan.
Sabtu lalu, Kosmo! melaporkan polis menahan seorang lelaki selepas didakwa mencabul anak perempuan kandungnya di sebuah apartmen di Taman Seri Delima kira-kira pukul 6.30 pagi ketika ibunya pergi ke bilik air. – K! ONLINE


Cemas disamun lelaki bersenjatakan parang
Oleh NORLIA RAMLI

1 Jun 2021, 7:03 pm
SIK – Sepasang suami isteri warga emas melalui detik cemas apabila rumah mereka di Jalan Jambu, Felda Teloi Timur di Kuala Ketil di sini dipecah masuk dua penyamun bersenjatakan parang, awal pagi semalam.
Kejadian kira-kira pukul 3.30 pagi itu berlaku ketika pasangan suami isteri berusia lingkungan 60-an itu
sedang tidur.
Ketua Polis Daerah Sik, Deputi Superintendan Abdull Razak Osman berkata, mangsa wanita terjaga daripada tidur kerana terdapat pantulan cahaya sebelum ternampak kelibat dua lelaki memakai topeng.
“Salah seorang suspek kemudian bergelut dengan suaminya dan meminta wang serta barangan kemas dipakai mangsa sambil memegang sebilah parang.
“Kedua-dua mangsa yang ketakutan memberikan semua barang kemas bernilai kira-kira RM10,500 dan wang tunai berjumlah RM2,000 yang disimpan di dalam poket seluar,” katanya di sini hari ini. –  K! ONLINE


Menantu bilionair Britain didakwa bunuh polis
Oleh KOSMO!

1 Jun 2021, 7:30 pm
SAN PEDRO, BELIZE – Menantu kepada seorang bilionair Britain, Lord Ashcroft, didakwa atas tuduhan membunuh seorang anggota polis selepas mayat lelaki itu ditemui terapung di laut dekat bandar San Pedro, lapor akhbar The Sun hari ini.
Jasmine Hartin, 32, berdepan dakwaan menyebabkan kematian kerana cuai terhadap Henry Jemmott ketika kedua-duanya sedang minum di sebuah dermaga.
Menurut media tempatan, ketika kejadian, Hartin dikatakan sedang mengurut bahu Jemmott apabila anggota polis itu meminta Hartin mengembalikan pistolnya.
Wanita dari Kanada itu kemudiannya dikatakan secara tidak sengaja tertembak belakang kepala Jemmott.
Lelaki itu rebah di atas tubuh Hartin. Wanita itu kemudian menolak mangsa sehingga jatuh ke dalam laut.
Hartin ditemui di lokasi kejadian dalam keadaan sedang menjerit serta pakaiannya dipenuhi darah.

Sementara itu, adik Jermott, Marie Jemmott Tzul menafikan mangsa dan Hartin menjalinkan hubungan intim. Dia sebaliknya mengatakan bahawa abangnya mengenali Hartin sebagai teman biasa.
Peguam Hartin, Godfrey Smith memberitahu media bahawa ikat jamin terhadap Hartin telah ditolak.
“Dia didakwa atas tuduhan membunuh akibat kecuaian. Jaminan ke atasnya turut ditolak. Kami membuat permohonan di  Mahkamah Agung,” katanya.
Hukuman bagi kesalahan membunuh di Belize adalah penjara selama 25 tahun, namun Hartin juga boleh didenda kira-kira $20,000 dolar Belize (RM40,947).
Seorang sumber memberitahu, Hartin berkemungkinan dijatuhi hukuman penjara maksimum lima tahun.
Sementara itu, Ashcroft yang kini menetap di Belize masih tidak memberikan sebarang komen mengenai insiden tersebut. – AGENSI


Pergerakan kenderaan di jalan raya turun 80 peratus
Oleh MOHD YUNUS YAKKUB

1 Jun 2021, 7:12 pm
SHAH ALAM – Pergerakan kenderaan pada hari pertama pelaksanaan Perintah Kawalan Pergerakan (PKP) Penuh hari ini didapati berkurangan secara purata sehingga 80 peratus.
Menteri Dalam Negeri, Datuk Seri Hamzah Zainudin berkata, maklumat tersebut diperolehi hasil laporan daripada Pengarah Jabatan Siasatan dan Penguatkuasaan Trafik (JSPT) Bukit Aman, Datuk Azisman Alias dan diharapkan berterusan dalam melandaikan lengkuk Covid-19.
“Berdasarkan laporan secara purata pengurangan kenderaan adalah 70 hingga 80 peratus dan ini adalah laporan yang baik menunjukkan ada kesedaran di kalangan rakyat.
“Bagaimanapun, yang menjadi masalah apabila terdapat beberapa selebriti atau orang terkenal mengeluarkan cakap bukan-bukan berhubung jalan raya sesak apabila PKP dilaksanakan hari ini.
“Kesesakan yang berlaku di sekatan jalan raya (SJR) adalah untuk memastikan pengguna jalan raya semua mengikut kaedah yang telah diluluskan,” katanya ketika ditemui pemberita selepas melawat SJR di Bukit Jelutong di sini hari ini.
Mengulas lanjut, beliau memberitahu, kelonggaran akan diberikan pada hari pertama dan kedua PKP susulan kesulitan mendapatkan permit pada malam tadi.

“Walaupun ada kekecohan sedikit berhubung kelulusan pergerakan mereka namun ia tidak memberikan sesuatu yang amat menyulitkan kerana polis memahami dan mengambil maklum akan kesalahan itu.
“Hari yang pertama dan kedua mungkin akan ada kelonggaran asalkan pengguna memaklumkan kepada kita akan kesulitan mendapatkan permit itu,” jelasnya. – K! ONLINE


Perkeso lanjutkan tarikh akhir permohonan PSU
Oleh EDDY AQMAL MOHAMED HAMIDI

1 Jun 2021, 7:39 pm
PETALING JAYA – Pertubuhan Keselamatan Sosial (Perkeso) hari ini mengumumkan akan melanjutkan tarikh akhir permohonan Program Subsidi Upah (PSU) yang sebelum ini dijadualkan tamat pada 30 Jun kepada 31 Julai depan.
Ketua Eksekutifnya, Datuk Seri Dr. Mohammed Azman Aziz Mohammed berkata, Perkeso menyambut baik keputusan kerajaan untuk melanjutkan tempoh pemberian bantuan PSU selama sebulan lagi bagi semua sektor ekonomi yang terkesan susulan pelaksanaan Perintah Kawalan Pergerakan (PKP) Penuh.
“Kami percaya lanjutan PSU 3.0 ini akan membantu mengurangkan risiko kehilangan pekerjaan atau kepada para pekerja yang majikan mereka terjejas akibat penutupan kebanyakan sektor ekonomi.
“Sehubungan itu, Perkeso juga akan melanjutkan tarikh akhir permohonan PSU dari 30 Jun ke 31 Julai 2021 dan subsidi ini akan dipanjangkan secara automatik kepada majikan yang telah memohon di bawah PSU 3.0,” katanya menerusi satu kenyataan hari ini.
Menurut Mohammed Azman, para pemohon hanya perlu mengemaskinikan senarai pekerja sebelum 15 haribulan pada bulan yang berkenaan namun permohonan baharu perlu dibuat oleh majikan yang masih belum berbuat demikian di bawah PSU 3.0.
“Sejak diperkenalkan pada 1 April 2020, PSU telah berjaya membantu majikan yang terkesan
dari segi ekonomi akibat Covid-19 atau penutupan operasi semasa PKP supaya dapat meneruskan operasi syarikat tanpa memberhentikan mana-mana pekerja.

“PSU adalah bantuan kewangan yang dibayar kepada majikan setiap perusahaan bagi setiap pekerja tempatan yang bergaji RM4,000 dan ke bawah,” jelas beliau.
Difahamkan, sehingga 30 Mei lalu, sebanyak 330,586 permohonan daripada majikan telah diluluskan yang memberi manfaat kepada seramai 2.72 juta pekerja dengan jumlah keseluruhan
bayaran sebanyak RM15.04 bilion.- K! ONLINE


Jambatan runtuh selepas dilalui lori
Oleh ROSLIZA MOHAMED

1 Jun 2021, 7:26 pm
BACHOK – Sebuah jambatan yang menjadi jalan pintas menghubungkan Kampung Tanjung Jering dengan Kampung Berhala di sini runtuh selepas sebuah lori membawa muatan batu melalui laluan itu semalam.
Kejadian pada pukul 6.20 petang itu mengakibatkan jalan ke kedua-dua kampung itu ditutup sepenuhnya ketika ini.
Ketua Polis Daerah Bachok, Deputi Superintendan Mohamad Ismail Jamaluddin berkata, bagaimanapun, pemandu lori berusia 24 tahun yang berasal dari Jelawat didi sini tidak mengalami sebarang kecederaan dalam kejadian itu.
Katanya, penduduk kampung yang melihat insiden itu telah menghubungi pihak polis untuk menjalankan siasatan berhubung kes tersebut.
“Pemeriksaan terhadap pemandu lori itu mendapati dia mempunyai lesen dan semua dokumen berkaitan yang sah malah tidak melanggar undang-undang.
“Pemandu itu tidak ditahan dan polis hanya mengambil keterangannya sahaja,” katanya ketik dihubungi Kosmo! hari ini.

Menurut Mohamad Ismail, siasatan mendapati, jambatan itu merupakan laluan alternatif penduduk kampung untuk kedua-dua buah kampung dan jika tidak menggunakan jambatan itu, penduduk perlu menggunakan jalan utama dengan jaraknya kira-kira 1.5 kilometer. – K! ONLINE


Rentas daerah guna laluan ‘bendang’
Oleh MOHD YUNUS YAKKUB

1 Jun 2021, 7:50 pm
SABAK BERNAM – Polis sedang mengesan beberapa individu yang dipercayai meloloskan diri dalam merentas daerah menggunakan laluan sawah di Jalan Bendang, Parit 4, Sekinchan di sini.
Ini susulan penularan beberapa keping gambar di laman sosial Facebook memaparkan aksi mereka dengan menunggang motosikal yang seterusnya mendapat kecaman di kalangan netizen.
Ketua Polis Daerah Sabak Bernam, Superintendan Agus Salim Mohd. Alias berkata, pihaknya sebelum ini telah mengarahkan laluan tersebut yang merupakan antara jalan tikus ditutup bagi mengelakkan ia digunakan orang awam bagi memasuki daerah ini.
Katanya, pihaknya akan menambahkan halangan bagi mengelakkan kes tersebut berulang.
“Kita akan kesan dan mengenalpasti individu-individu tersebut yang cuba merentas daerah di sekitar Sekinchan.
“Saya tegaskan ini bukan melibatkan kawasan Perintah Kawalan Pergerakan Diperketatkan (PKPD) yang dilaksanakan di Taman Pertama, Taman Serendah dan Taman Prima,” katanya ketika dihubungi Kosmo! sebentar tadi.

Terdahulu, tular beberapa keping gambar menunjukkan aksi beberapa individu dengan menunggang motosikal merentas daerah sehingga melalui kawasan sawah bagi melintasi halangan yang dibuat pihak polis.
Tindakan tersebut mendapat kecaman netizen apabila perbuatan itu boleh menyebabkan peningkatan kes Covid-19 dan minta mereka tidak menyalahkan pihak berkuasa sekiranya tindakan dikenakan nanti.
“Kena saman, kena kompaun jangan minta simpati ya, adik. Suruh duduk rumah sahaja, bukan suruh berperang,” kata seorang netizen bernama Cik Syu. – K! ONLINE


19 PPV IPT mampu beri 432,000 vaksin sebulan
Oleh NOR IDAYU BOSRO

1 Jun 2021, 7:19 pm
PUTRAJAYA – Sebanyak 19 buah institusi pengajian tinggi (IPT) dikenal pasti untuk dijadikan pusat pemberian vaksin (PPV) yang berkemampuan memberi 14,400 vaksin sehari atau 432,000 vaksin sebulan.
Menteri Pengajian Tinggi, Datuk Seri Noraini Ahmad berkata, model PPV IPT itu mengguna pakai model PPV di bawah Kementerian Kesihatan yang akan melibatkan universiti awam (UA), hospital pengajar universiti (HPU), Pusat Kesihatan Universiti (PKU) serta Fakulti Perubatan dan Sains Kesihatan sebagai tonggak kepada setiap PPV.
Beliau berkata, dua daripadanya iaitu Universiti Teknologi MARA (UiTM) dan UiTM Puncak Perdana dikenal pasti sebagai PPV mega yang mampu memberi 5,000 dos vaksin sehari.
Menurutnya, universiti lain yang dikenal pasti ialah Pusat Perubatan Sultan Ahmad Shah Universiti Islam Antarabangsa Malaysia, ([email protected]), Universiti Sains Malaysia, Universiti Putra Malaysia, Universiti Sultan Zainal Abidin, Univerisiti Malaysia Sabah dan Universiti Malaysia Sarawak yang masing-masing boleh memberi 1,000 dos vaksin sehari.
“Turut disenaraikan ialah Universiti Sains Islam Malaysia, Universiti Malaysia Perlis, Universiti Teknologi Malaysia, Universiti Islam Antarabangsa Malaysia.
“Selain itu ialah Universiti Pendidikan Sultan Idris, Universiti Tun Hussein Onn, Universiti Teknikal Malaysia Melaka, Universiti Malaysia Kelantan, Universiti Malaysia Pahang, Universiti Utara Malaysia,” katanya dalam satu kenyataan di sini hari ini.

Noraini berkata, semua universiti terbabit dikenal pasti menerusi pasukan khas yang diketuai Ketua Pengarah Pendidikan Tinggi Prof. Datuk Dr. Husaini Omar dengan dibantu  Pengarah Hospital Canselor Tuanku Muhriz  Universiti Kebangsaan Malaysia, Prof. Datuk Dr. Razman Jarmin dan Pengarah Pusat Perubatan Universiti Malaya (PPUM), Prof. Dr. Nazirah Hasnan.
“Cadangan untuk menjadikan sebahagian daripada IPT sebagai PPV adalah bagi membantu Program Imunisasi Covid-19 Kebangsaan (PICK) dalam menyediakan akses yang lebih banyak kepada rakyat untuk divaksin,” katanya.
Noraini berkata, KPT komited untuk menggerakkan semua tenaga kerja kesihatan UA yang terdiri daripada Pegawai Perubatan, Pegawai Pergigian, Pegawai Farmasi, Pensyarah Perubatan, Penolong Pegawai Perubatan dan Jururawat untuk terlibat dalam PPV IPT.
“Ini bagi memastikan sasaran 150,000 dos vaksin sehari akan dapat dicapai menjelang akhir Jun ini,” katanya. – K! ONLINE


Dua lelaki buang mayat pesakit Covid-19 ke dalam sungai ditahan
Oleh KOSMO!

1 Jun 2021, 8:00 pm
UTTAR PRADESH, INDIA – Dua lelaki ditahan kerana didapati membuang mayat seorang pesakit Covid-19 ke dalam sebatang sungai di negeri Uttar Pradesh, lapor akhbar The Sun semalam.
Dalam satu video yang tular, dua lelaki tersebut yang merupakan anak saudara kepada pesakit yang meninggal dunia, Premnath Mishra, dilaporkan melakukan perbuatan itu selepas dikatakan menuntut mayat bapa saudara mereka untuk dibakar.
“Siasatan awal mendapati Premnath dimasukkan ke hospital pada 25 Mei dan meninggal dunia tiga hari kemudian.
“Mengikut protokol Covid-19, mayat diserahkan kepada ahli keluarga. Bagaimanapun, siasatan awal mendapati ahli keluarga pesakit membuang mayatnya ke dalam sebatang sungai.
“Kes telah pun direkodkan dan tindakan seterusnya akan diambil,” ujar Ketua Pegawai Perubatan Balrampur, VB Singh.
Sementara itu, seorang lagi individu yang merupakan pekerja pusat pembakaran mayat turut dipercayai terlibat dalam kes tersebut.

Dia kini dilaporkan telah melarikan diri.
Krisis Covid-19 di India telah menyebabkan aktiviti pembakaran mayat dilakukan secara besar-besaran sehingga mengakibatkan pusat-pusat pembakaran mayat dipenuhi dengan mayat pesakit Covid-19.
Keadaan itu telah menyebabkan ada antara ahli keluarga yang terdesak sehingga memaksa mereka membuang mayat ke dalam sungai.
Tindakan itu mengakibatkan banyak mayat terdampar di tebing-tebing sungai termasuk di Sungai Gangga. – AGENSI


Gadis hidap kanser otak meninggal dunia
Oleh MOHD. RIFAAT ABD. HAMID

1 Jun 2021, 7:31 pm
ALOR SETAR – Seorang pesakit kanser otak yang sebelum ini diterbangkan menggunakan helikopter dari Langkawi ke rumah neneknya di Kampung Bukit Hijau, Pokok Sena di sini meninggal dunia kira-kira pukul 3.20 petang tadi.
Noraifa Azira Abdul Aziz, 14, meninggal dunia di sisi ibunya, Roslina Aswira Azmi, 38, dan nenek, Siti Hawa Osman, 63, selepas tidak sedarkan diri sejak Rabu lalu.
Menurut Roslina, anaknya itu dimasukkan ke Hospital Sultanah Bahiyah (HSB) di sini selama tiga hari dan dibenarkan keluar dari wad pada semalam.
“Petang tadi ketika berada di sisinya, saya tidak lagi mendengar bunyi nafas Noraifa dengan kaki dan tangannya sudah kebiruan,” katanya ketika dihubungi di sini hari ini.
Kosmo! Online pada 2 Mei lalu melaporkan hasrat seorang pesakit kanser otak tahap tiga yang mahu pulang beraya di kampung halamannya di Kampung Bukit Hijau tercapai apabila dia diterbangkan menggunakan helikopter. – K! ONLINE


MTC catat prestasi kukuh pada suku pertama 2021
Oleh IZZATUL ‘AIN AZMAN

1 Jun 2021, 7:45 pm
PETALING JAYA – Sektor berasaskan kayu merekodkan prestasi kukuh pada suku pertama tahun ini walaupun Malaysia masih berdepan dengan pandemik Covid-19.
Jumlah eksport kayu telah meningkat sebanyak 9.9 peratus kepada RM6.04 bilion berbanding tahun lepas. Tiga pasaran utama Majlis Kayu Kayan Malaysia (MTC) iaitu di Eropah, Amerika dan Oceania yang menunjukkan kenaikan eksport yang amat menggalakkan.
MTC menerusi satu kenyataan berkata, pasaran eksport mencatatkan pemulihan yang memberangsangkan dengan meningkat sebanyak 9.9 peratus kepada RM561.2 juta berikutan dengan permintaan produk dan perabot kayu yang tinggi dari golongan yang bekerja dari rumah.
“Tiga produk utama ke pasaran adalah perabot kayu (RM242.9 juta), produk kayu tanggam (RM96.5 juta) dan kayu gergaji (RM73.9 juta).
“Bagaimanapun, terdapat penurunan permintaan di Asia Timur kerana perang perdagangan antara China dan Amerika Syarikat serta Eropah yang menyebabkan penurunan permintaan terhadap bahan mentah dan komponen kayu.
“Permintaan dari China dijangka melonjak semula pada suku kedua tahun ini oleh kerana dasar peredaran dua jenis (dual circulation) yang bertujuan mengurangkan kebergantungan China terhadap bahagian eksport dan tingkatkan penggunaan domestik,” kata kenyataan itu.

Menurut MTC, banyak usaha terus dijalankan untuk membantu syarikat berasaskan kayu mengekalkan kelangsungan perniagaan dan pihak MTC menyediakan program yang menggalakkan industri ke arah pendigitalan dan e-platform serta akan membuka banyak lagi peluang pekerjaan secara online.
“Pihak kami turut menawarkan beberapa program baharu seperti Young Entrepreneur Society (YES), sebuah program untuk membantu industri dalam perancangan peralihan pengurusan kepada generasi muda zaman ini.
“Selain itu, kami menyediakan program seperti Penempatan Jurutera dan Latihan Pra-Siswazah dalam Industri Kayu Kayan 2021 (EPIP), TimbeReality, Program Inkubator Reka Bentuk (DIP), Program Keusahawanan Pemasaran Digital (DMEP) dan Program Bantuan Eksport (EAP).
“Kami berharap agar insentif serta program yang ditawarkan oleh MTC dapat membantu para pemain industri untuk meningkatkan produktiviti mereka bagi menghasilkan produk kayu yang bernilai tinggi demi perniagaan dan ekonomi negara,” ujarnya. – K! ONLINE.


445 ekor ayam mentah untuk penduduk Kepulauan Tumpat
Oleh ROSALWANI CHE SOH

1 Jun 2021, 6:31 pm
TUMPAT – Sebanyak 445 ekor ayam mentah diagihkan kepada penduduk di tujuh kampung di Kepulauan Tumpat di sini yang terkesan akibat Perintah Kawalan Pergerakan Diperketatkan (PKPD) Mukim Sungai Pinang ketika ini.
Sumbangan diserahkan oleh Jawatankuasa UMNO Bahagian Tumpat dan aktivis masyarakat yang memahami kehidupan penduduk di pinggir Sungai Kelantan ekoran tidak dapat keluar membeli barangan mentah.
Wakil penyumbang, Akbar Che Ali berkata, pihaknya telah membuat kutipan wang tunai sebanyak RM8,600 dalam tempoh empat hari sebelum membeli bekalan ayam mentah dan barangan makanan lain untuk penduduk di kawasan tersebut.
“Selain ayam mentah, kita turut mengagihkan telur, sardin dan ikan masin kepada penduduk.
“Lampin pakai buang untuk bayi dan kanak-kanak turut diberikan dan penduduk yang memerlukan barangan itu boleh mengambilnya di Masjid Mukim Teluk Renjuna,” katanya ketika ditemui pemberita di Jeti Kok Majid di sini hari ini. – K! ONLINE


71 kes kematian akibat Covid-19 hari ini
Oleh SITI A'ISYAH SUKAIMI

1 Jun 2021, 6:27 pm
PUTRAJAYA – Sebanyak 71 kes kematian baharu dilaporkan hari ini, menjadikan jumlah kes kematian Covid-19 sebanyak 2,867 kes.
Ketua Pengarah Kesihatan, Tan Sri Dr. Noor Hisham Abdullah berkata, kes baharu pula merekodkan sebanyak 7,105 kes termasuk dua daripadanya kes import dengan jumlah kumulatif kes sebanyak 579,462 kes.
“Angka kes aktif dengan kebolehjangkitan Covid-19 juga meningkat kepada 80,474 kes termasuk 872 kes sedang dirawat di Unit Rawatan Rapi dan 419 kes memerlukan bantuan pernafasan.
“Terdapat 6,083 kes sembuh dengan jumlah kes sembuh sepenuhnya daripada Covid-19 sebanyak 496,121 kes,” katanya pada ciapan Twitter beliau di sini hari ini. -K! ONLINE


Penduduk kampung dakwa puntianak hisap darah biri-biri
Oleh KOSMO!

1 Jun 2021, 6:41 pm
JAKARTA – Penduduk Desa Kedungsari di Kecamatan Tegaldlimo dalam wilayah Jawa Barat gempar berikutan misteri kematian ternakan biri-biri mereka yang didakwa dibunuh oleh makhluk penghisap darah dipercayai puntianak, lapor Suara.com, kelmarin.
Menurut penduduk setempat, sebanyak lima ekor biri-biri ditemui mati dan mempunyai kesan gigitan di leher menyerupai kesan taring puntianak atau Drakula.
Pemilik biri-biri itu yang dikenali sebagai Yusuf berkata, ini kali pertama dia melihat kesan gigitan seperti itu pada bangkai ternakannya.
“Saya tidak pasti punca kematian biri-biri ini kecuali boleh mengesahkan ada kesan taring pada leher haiwan itu,” katanya.
Kejadian tersebut semakin aneh kerana tiada serakan atau kesan darah ditemui berhampiran bangkai biri-biri, manakala kawasan kandang juga kelihatan seperti biasa tanpa tanda-tanda diceroboh.
Ketua Polis Tegaldlimo, Asisten Komisioner Bambang Suprapto mengesahkan kejadian itu dan memberitahu bahawa kandang haiwan ditutup rapat semasa insiden berlaku.

Polis mempercayai kejadian itu berlaku antara pukul 2 pagi hingga 4 pagi (waktu tempatan).
Oleh kerana lokasi kandang terletak berdekatan dengan hutan, polis mengesyaki bahawa kejadian itu dilakukan oleh binatang buas.
“Kandang ini sangat dekat dengan hutan. Jaraknya hanya sekitar 100 meter. Jadi suspek utama kejadian ini adalah haiwan liar dari dalam hutan,” kata Bambang. – Agensi


960 penggiat muzik terima DKD berjumlah RM6 juta
Oleh SUBKHI SUDARJI

1 Jun 2021, 6:37 pm
PUTRAJAYA – Seramai 960 penggiat muzik tanah air menerima manfaat Dana Kandungan Digital Muzik (DKD Muzik) untuk Program Hiburan Dari Rumah tahun 2021 berjumlah RM6 juta.
Menteri Komunikasi dan Multimedia (KKMM), Datuk Saifuddin Abdullah berkata, bagi memastikan pelaksanaan dana yang telus, KKMM turut melibatkan penggiat industri muzik dan ahli akademik sebagai panel dalam Jawatankuasa Penilaian Teknikal, Pelulus dan Pemilihan Artis.
Beliau berkata, dana itu diperuntukkan bagi menghasilkan kandungan kreatif dalam program Hiburan Dari Rumah yang akan melibatkan penyertaan daripada artis rakaman lama dan baharu.
“Ia juga turut disertai penyanyi dan pemuzik kelab hiburan, penyanyi dan pemuzik busker, ahli kumpulan nasyid dan lain-lain dari seluruh negara merangkumi pelbagai peringkat umur dan genre muzik.
“Penerbitan kandungan kreatif Hiburan Dari Rumah yang dihasilkan perlu mempunyai unsur muzik dan berkonsepkan muzik dari rumah bersesuaian dengan situasi pandemik pada ketika ini,” katanya dalam sidang akhbar di sini hari ini.
Saifuddin berkata, DKD Muzik merupakan antara dana yang diperuntukkan di bawah inisiatif Pakej Rangsangan Industri Kreatif Malaysia (Prisma) yang dilancarkan pada 5 Februari lalu.” ujarnya. -K! ONLINE


Catriona Ross, simpan kau punya bodoh dan bingai tu – Suhaimi Saad
Oleh MOHAMMAD SHAHEMY AZMI

1 Jun 2021, 6:39 pm
PETALING JAYA – Bekas anggota kumpulan nasyid In-Team, Suhaimi Saad tampil membidas kenyataan yang dibuat oleh pelakon, Catriona Ross apabila tidak bersetuju selepas pelakon tersebut menganggap rakyat yang tidak mematuhi larangan pulang ke kampung sebagai bodoh.
Menerusi satu hantaran yang dimuat naik dalam Instagramnya, Suhaimi beranggapan bahawa Catriona seharusnya memahami masalah dan keperluan masyarakat yang berbeza. Malah dia turut meminta pelakon itu supaya tidak berasa megah dengan kenyataan yang dikeluarkannya.
“Amboi. Sedap dan nampak puas. Klimaks sangat bila kau dapat kata rakyat ‘se tu pid’ (bodoh) dan bingai. Jangan megah sangat dapat buat macam tu kak.
“Kau kena faham yang masalah dan keperluan orang tak sama. Jangan buat baju satu saiz, lepas itu nak paksa semua orang pakai baju dengan saiz yang sama. Itu lagi bingai,” tulisnya.
Ujar suami kepada Ina Naim itu lagi, situasi pandemik yang sudah melanda lebih dari setahun itu sudah cukup membuatkan rakyat bersabar dan patuh pada perintah yang dikeluarkan kerajaan.
“Sudah setahun lebih orang (rakyat) patuh, taat, ikut dan sabar. Kau nak suruh rakyat puji dan bagi pingat dekat kerajaan ke?” ujarnya.

Suhaimi yang turut memaki hamun Catriona turut berkata bahawa pelakon filem Mistik itu sepatutnya menyimpan kenyataan tersebut untuk diri sendiri kerana bimbang orang ramai akan benci dan meluat dengannya.
“Simpan la kau punya bodoh dan bingai tu. Jangan tunjuk sangat nanti orang meluat,” katanya.
Terdahulu, Catriona menerusi sebuah rakaman video telah menzahirkan rasa geram dengan segelintir rakyat yang tidak mematuhi prosedur operasi standard (SOP) yang ditetapkan kerajaan dalam usaha melandaikan bilangan kes harian COVID-19.
Ujar Catriona, tindakan mementingkan diri sendiri itu akan mengundang risiko dan juga membahayakan pihak lain terutamanya ibu bapa di rumah. – K! ONLINE


Kaunter PTPTN tutup selama 14 hari
Oleh KOSMO!

1 Jun 2021, 6:43 pm
PETALING JAYA – Perkhidmatan kaunter Pejabat Perbadanan Tabung Pendidikan Tinggi Nasional (PTPTN) Negeri dan Cawangan di seluruh negara ditutup bermula 1 Jun sehingga 14 Jun 2021.
Penutupan ini adalah selaras dengan pelaksanaan penutupan penuh sektor sosial dan ekonomi susulan pelaksanaan Perintah Kawalan Pergerakan (PKP) penuh Fasa Pertama selama 14 hari bermula hari ini.
PTPTN dalam kenyataan berkata, sebagai sebuah agensi di bawah Kementerian Pengajian Tinggi (KPT), pihaknya sentiasa prihatin dan peka serta mengambil berat terhadap keperluan pelanggan.
“Bagi meneruskan perkhidmatan dan juga memudahkan urusan semua pelanggan, PTPTN telah menyediakan kemudahan perkhidmatan yang lebih selamat dan cepat iaitu perkhidmatan secara dalam talian (online) melalui portal rasmi PTPTN di www.ptptn.gov.my bagi urusan permohonan pinjaman, bayaran balik pinjaman, pembukaan akaun atau penambahan deposit Skim Simpanan Pendidikan Nasional (SSPN).
“PTPTN turut memberi kelonggaran dan pemanjangan tempoh bagi penghantaran Dokumen Tawaran dan Perjanjian Pinjaman PTPTN,” kata PTPTN dalam kenyataan hari ini.
Jelas kenyataan itu, dokumen bagi kelulusan baharu bertarikh 7 Mei 2021 juga dilanjutkan tempoh penghantaran sehingga 28 Jun 2021.

Katanya, bagi peminjam yang telah diluluskan pertukaran Ujrah mulai Mei 2021 dan penstrukturan semula pinjaman bulan Jun 2021, proses boleh dibuat dengan penghantaran dokumen selewat-lewatnya pada 30 Jun 2021.
“Pelanggan PTPTN juga boleh menghubungi PTPTN melalui Perkhidmatan Live Chat PTPTN yang beroperasi pada setiap hari Isnin hingga Jumaat dari jam 9.00 pagi hingga 5.00 petang.
“Perkhidmatan Live Chat PTPTN merupakan saluran alternatif yang boleh diakses oleh para pelanggan dengan mudah dan cepat. Pelanggan hanya perlu melayari Portal Rasmi PTPTN dan klik pada ikon Live Chat,” katanya.
Selain kemudahan Live Chat, pelanggan juga boleh menggunakan saluran eAduan melalui Portal Rasmi PTPTN (https://eaduan.ptptn.gov.my) atau Media Sosial Rasmi PTPTN (Facebook/Twitter/Instagram) atau menghubungi Eksekutif Pemasaran PTPTN di seluruh negara melalui nombor telefon yang dipaparkan di Portal Rasmi PTPTN (https://www.ptptn.gov.my/hubungi-ptptn).
Talian Careline PTPTN di 03-2193 3000 juga terus kekal beroperasi pada setiap Isnin hingga Jumaat dari jam 9.00 pagi hingga 5.00 petang. – K! ONLINE


Enam lagi lokaliti kena PKPD di Sarawak dan Sabah
Oleh EDDY AQMAL MOHAMED HAMIDI

1 Jun 2021, 6:46 pm
PETALING JAYA – Sebanyak enam lagi lokaliti di Sabah dan Sarawak dikenakan Perintah Kawalan Pergerakan Diperketatkan (PKPD) bermula 3 hingga 16 Jun depan susulan terdapatnya peningkatan kes Covid-19 yang direkodkan di situ.
Menteri Kanan (Pertahanan), Datuk Seri Ismail Sabri Yaakob berkata, pelaksanaan PKPD di dua negeri itu melibatkan masing-masing dua lokaliti di Mukah, Sarawak, tiga lokaliti di Kota Belud, dan satu lokaliti di Tuaran, Sabah.
“Dua lokaliti di Mukah yang dikenakan PKPD adalah di Kampung Bunut dan Rumah Panjang Undum Anak Anchih, Sungai Duan.
“Kerajaan bersetuju untuk melaksanakan PKPD di dua lokaliti tersebut selepas pihak Kementerian Kesihatan (KKM) melaporkan sebanyak 29 kes positif direkodkan di Kampung Bunut dan 12 kes positif di Rumah Panjang Undum Anak Anchih, Sungai Duan,” katanya dalam satu kenyataan hari ini.
Menurut Ismail Sabri, PKPD di empat lokaliti di Sabah pula melibatkan Taman Nikmat, Kampung Pirasan dan Kampung Dundau di Kota Belud serta Kampung Simpangan di Tuaran, Sabah selepas KKM mengesahkan terdapat peningkatan kes yang ketara di ketiga-tiga lokaliti tersebut.
“Sebanyak lapan kes positif telah direkodkan di Taman Nikmat, tujuh kes di Kampung Pirasan dan lapan kes di Kampung Dundau manakala di Kampung Simpangan pula sebanyak lapan kes positif telah direkodkan hasil daripada 10 ujian saringan yang dilakukan.

“Setelah membuat penilaian risiko bersama pelbagai agensi dalam Jawatankuasa Teknikal PKP, kerajaan bersetuju untuk melaksanakan PKPD di kesemua lokaliti yang dinyatakan bermula 3 hingga 16 Jun depan,” ujar beliau.
Tambah Ismail Sabri, kerajaan turut membuat keputusan untuk melanjutkan pelaksanaan PKPD di Rumah Panjang Wun anak Ering di Tanjung Manis, Mukah, Sarawak selepas mendapati masih berlaku penularan serta kes baharu di situ.
“Setelah membuat penilaian risiko, kerajaan hari ini bersetuju untuk melanjutkan PKPD di Rumah Panjang Wun anak Ering juga dari 3 Jun sehingga 16 Jun depan.
“Prosedur Operasi Standard (SOP) bagi kesemua PKPD adalah sama seperti yang telah diumumkan sebelum ini dan maklumat lanjut boleh diakses menerusi laman web Majlis Keselamatan Negara di www.mkn.gov.my,” jelas beliau.- K! ONLINE


Hubungi bank untuk pilihan bantuan moratorium
Oleh KOSMO!

1 Jun 2021, 6:27 pm
PETALING JAYA – Peminjam yang ingin mendapatkan bantuan bayaran balik pembiayaan perlu menghubungi pihak bank untuk membuat pilihan bantuan yang bersesuaian, menurut Persatuan Institusi Perbankan dan Kewangan Islam Malaysia (AIBIM).
AIBIM berkata, pilihan disediakan ialah moratorium selama tiga bulan atau mengurangkan bayaran balik pembiayaan sebanyak 50 peratus selama enam bulan.
“Perdana Menteri dalam perutusan khas semalam telah mengumumkan bantuan bayaran balik pembiayaan kepada pelanggan di bawah kategori individu kehilangan pekerjaan; B40 (penerima Bantuan Sara Hidup/Bantuan Prihatin Rakyat); perusahaan mikro serta perusahaan kecil dan sederhana (PKS) yang tidak dibenarkan beroperasi dalam tempoh Perintah Kawalan Pergerakan (PKP).
“Untuk memohon, pelanggan dalam kategori-kategori di atas diminta untuk menghubungi pihak bank dan kelulusan bagi setiap permohonan adalah automatik,” katanya menerusi siaran akhbar yang dikeluarkan di sini.
Menurut AIBIM, bantuan bayaran balik pembiayaan turut diberi kepada semua pelanggan termasuk kumpulan M40 dan T20 yang mengalami pengurangan pendapatan.
Jelasnya, golongan tersebut boleh mendapatkan pengurangan bayaran balik pembiayaan selaras dengan jumlah pendapatan yang berkurang.

“Selain itu, penerima bantuan bayaran balik bersasar sebelum ini (sehingga Jun 2021) boleh menghubungi pihak bank sekiranya masih terkesan dan memerlukan bantuan lanjutan.
“Bantuan ini akan tersedia untuk golongan yang terjejas selagi ia diperlukan.
“Bank-bank ahli yang bernaung di bawah AIBIM terus komited untuk membantu para pelanggan yang terkesan dan berdepan kesulitan bagi membuat bayaran balik pembiayaan,” katanya.


Pengurus projek dikompaun RM50,000 langgar peraturan
Oleh ASLIZA MUSA

1 Jun 2021, 6:21 pm
IPOH – Seorang pengurus projek di sebuah syarikat pembinaan di Kamunting dekat sini dikompaun RM50,000 oleh Jabatan Keselamatan dan Kesihatan Pekerjaan (JKKP) Perak kerana gagal mengadakan pelan mengangkat bagi pengendalian kren bergerak.
Pengarah JKKP Perak, Zamzurin Maarof berkata, tindakan dikenakan susulan pemeriksaan mengejut di tapak pembinaan kilang di Kawasan Perindustrian Kamunting pada 31 Mac lalu.
Katanya, dalam pemeriksaan itu, pengurus projek syarikat tersebut didapati gagal untuk mengadakan pelan mengangkat sebelum pengoperasian, pengendalian dan penyelenggaraan kren bergerak.
“Semasa pemeriksaan dibuat, syarikat kontraktor berkenaan sedang menjalankan kerja-kerja pembinaan sebuah kilang.
“Ekoran kesalahan tersebut, satu kertas siasatan telah dibuka dan tindakan kompaun RM50,000 dikeluarkan mengikut Perintah 2(e), Perintah Khas Ketua Pemeriksa Bilangan 2 Tahun 2020, Pengurusan dan Pengendalian Selamat Kren Bergerak,” katanya di sini hari ini. – K! ONLINE


Timbalan Ketua Polis Negara akan diketahui dua minggu lagi
Oleh MOHD YUNUS YAKKUB

1 Jun 2021, 6:57 pm
SHAH ALAM – Teka-teki siapa yang akan menjawat jawatan Timbalan Ketua Polis Negara akan diketahui selewat-lewatnya dalam tempoh dua minggu.
Menteri Dalam Negeri, Datuk Seri Hamzah Zainudin berkata, perkara tersebut mempunyai proses yang bermula dengan pemberian nama kepada Suruhanjaya Perkhidmatan Polis (SPP) .
“Apabila SPP telah bersetuju, kita akan menghantar nama kepada Perdana Menteri sebelum mempersembahkan kepada Yang di-Pertuan Agong, kemudian baharu boleh umumkan.
“Kita jangka dalam masa seminggu dua, Insya-Allah,” katanya ketika ditemui pemberita selepas melawat sekatan jalan raya (SJR) Bukit Jelutong di sini hari ini.
Beliau berkata demikian bagi mengulas kekosongan jawatan Timbalan Ketua Polis Negara selepas pelantikan rasmi Datuk Seri Acryl Sani Abdullah Sani menjadi Ketua Polis Negara pada 3 Mei lalu. – K! ONLINE


Kerajaan masih ada RM305 bilion untuk dibelanjakan tahun ini
Oleh MOHD. HUSNI MOHD. NOOR

1 Jun 2021, 5:53 pm
PUTRAJAYA – Kerajaan masih mempunyai peruntukan dan program kewangan bernilai keseluruhan RM305 bilion bagi memulihkan ekonomi negara dan mengharungi impak Covid-19 sehingga akhir tahun ini.
Menteri Kewangan, Tengku Datuk Seri Zafrul Tengku Abdul Aziz berkata, peruntukan itu tidak termasuk Program Strategik Memperkasa Rakyat dan Ekonomi (PEMERKASA) Tambahan diumumkan Perdana Menteri Tan Sri Muhyiddin Yassin, semalam.
Beliau berkata, daripada peruntukan itu, RM205 bilion diperuntukkan bagi perbelanjaam Belanjawan 2021.
“Tanpa mengira peruntukan RM40 bilion menerusi PEMERKASA Tambahan semalam, kerajaan masih ada peruntukan lebih RM100 bilion untuk dibelanjakan sehingga akhir tahun ini,” katanya katanya menerusi sesi taklimat khas kepada media secara dalam talian, hari ini.
Katanya, antara langkah Belanjawan 2021 yang sedang dilaksanakan adalah bantuan kebajikan kepada rakyat yang dinaikkan daripada RM1.5 bilion pada 2020 kepada RM2.2 bilion.
Tengku Zafrul berkata, Jalinan Digital Negara (JENDELA) juga sedang dilaksanakan dengan peruntukan RM500 juta yang antara lainnya melibatkan sambungan fiber untuk sekolah.

Selain itu, katanya, program lain yang dibiayai perbelanjaan pembangunan (DE) Belanjawan 2021 termasuklah Dana Kredit Mikro sebanyak hampir RM1 bilion dan penyelenggaraan sekolah.
“Sejak Mac 2020 hingga Mac lalu, kerajaan sudah mengumumkan enam pakej rangsangan ekonomi bernilai RM340 bilion bagi menangani cabaran kesihatan dan ekonomi yang dihadapi negara ketika ini,” katanya. -K! ONLINE


Jumpa mayat terapung di Sungai Terengganu
Oleh MOHD AZLI ADLAN

1 Jun 2021, 6:08 pm
KUALA NERUS – Penduduk Kampung Bukit Datu gempar dengan penemuan satu mayat lelaki di Sungai Terengganu berhampiran perkampungan tersebut hari ini.
Mayat berkenaan ditemui terapung di bawa arus sungai itu pada pukul 6.30 pagi.
Ketua Polis Daerah Kuala Terengganu, Asisten Komisioner Abdul Rahim Md. Din berkata, pemeriksaan mendapati tiada sebarang dokumen pengenalan diri pada mayat lelaki tersebut.
“Berdasarkan keadaan fizikal mayat, kita percaya ia telah meninggal dunia lebih daripada 24 jam lalu.
“Mayat itu telah dibawa ke Unit Forensik Hospital Sultanah Nur Zahirah (HSNZ) di sini untuk dibedah siasat,” katanya di sini hari ini.
Terdahulu, operasi mengangkat mayat lelaki itu yang lengkap berpakaian dilakukan oleh 13 anggota bomba yang memakai pakaian peralatan perlindungan diri ( PPE).

Abdul Rahim berkata, mana-mana pihak yang mengenali mangsa atau kehilangan ahli keluarga mahupun kenalan pada masa terdekat diminta tampil melakukan pengecaman atau membantu siasatan. – K! ONLINE


Jari budak perempuan tersepit tombol pintu
Oleh MOHD AZLI ADLAN

1 Jun 2021, 5:38 pm
KUALA TERENGGANU – Seorang budak perempuan terpaksa menahan kesakitan lebih 45 minit selepas jari telunjuk kirinya tersepit dengan tombol pintu bilik rumahnya di Kampung Bukit Payung di sini hari ini.
Dalam kejadian kira-kira pukul 2.08 pagi itu, kanak-kanak perempuan berusia sembilan tahun itu terpaksa dikejarkan ke Hospital Sultanah Nur Zahirah (HSNZ) di sini dalam keadaan tombol pintu tersebut masih berada pada jarinya.
Penyelia Operasi Balai Bomba Jalan Kota, Faizal Abu Bakar berkata, pihaknya mengambil masa hampir 30 minit untuk mengeluarkan jari telunjuk mangsa yang tersepit dengan tombol pintu berkenaan.
Beliau berkata, difahamkan mangsa bermain dengan tombol pintu salah sebuah bilik di rumahnya sebelum jari telunjuknya tersepit.
“Ibu dan ibu saudara kanak-kanak perempuan berkenaan mengambil masa kira-kira 15 minit cuba mengeluarkan jari mangsa daripada tombol pintu itu tetapi gagal.
“Mereka kemudian membawa mangsa ke HSNZ sebelum pakar perubatan hospital itu menghubungi bomba untuk meminta bantuan,” katanya di sini hari ini.

Faizal berkata, jari mangsa berjaya dikeluarkan daripada tombol pintu tersebut dengan menggunakan peralatan khas.
Jelas beliau, operasi bantuan tersebut agak mencabar kerana tombol pintu itu agak tebal dengan mempunyai dua lapisan besi. – K! ONLINE


Polis sudah ambil keterangan wanita mengaku tidak solat
Oleh ROHANA MOHD. NAWI

1 Jun 2021, 6:03 pm
KOTA BHARU – Polis telah mengambil keterangan seorang seorang wanita pengasas produk kecantikan yang mendakwa dia tidak menunaikan solat di dalam sebuah videonya yang kini tular di media sosial baru-baru ini.
Ketua Jabatan Siasatan Jenayah Kelantan, Asisten Komisioner Wan Khairuddin Wan Idris berkata, wanita berusia dalam lingkungan 30-an itu hadir ke Ibu Pejabat Polis Daerah (IPD) Kota Bharu di sini semalam.
Katanya, polis masih menjalankan siasatan sebelum kes itu diserahkan kepada pihak pendakwaan untuk tindakan lanjut.
“Tiada tangkapan dilakukan terhadap wanita itu dan dia sudah dibebaskan sebaik selesai memberi keterangan.
“Kes disiasat mengikut Seksyen 298 Kanun Keseksaan kerana menghina dan Seksyen 233 Akta Komunikasi dan Multimedia,” katanya ketika dihubungi Kosmo! hari ini.
Mengulas lanjut, Wan Khairuddin berkata, setakat ini, polis telah menerima empat lagi laporan terhadap wanita terbabit berkaitan isu yang sama yang dibuat di IPD Pasir Mas. – K! ONLINE


95,142 syarikat dapat kelulusan MITI
Oleh IZZATUL ‘AIN AZMAN

1 Jun 2021, 5:45 pm
PETALING JAYA – Sebanyak 95,142 syarikat telah memperoleh kelulusan untuk beroperasi sepanjang tempoh pelaksanaan Perintah Kawalan Pergerakan (PKP) penuh selama 14 hari bermula semalam hingga 14 Jun 2021.
Kementerian Perdagangan Antarabangsa dan Industri (MITI) menerusi satu kenyataan berkata, jumlah tersebut adalah daripada 517,144 syarikat yang berdaftar di bawah Covid-19 Intelligent Management System (CIMS 3.0) di bawah kementerian yang sama setakat pukul 12 tengahari tadi.
“Berdasarkan jumlah yang lulus, dianggarkan sebanyak 1.2 juta pekerja dibenarkan bekerja di premis syarikat masing-masing dengan mematuhi prosedur operasi standard (SOP) yang telah ditetapkan oleh pihak Majlis Keselamatan Negara (MKN).
“Pihak kami amat menggalakkan syarikat daripada sektor yang dibenarkan beroperasi namun masih belum mendaftar dengan CIMS 3.0 hendaklah melaksanakan perkara ini dengan segera.
“Langkah ini membolehkan mereka mendapat kelulusan untuk beroperasi sepanjang tempoh PKP penuh ini,” kata kenyataan itu.
Menurut MITI, semua surat kelulusan yang dikeluarkan oleh pihaknya melalui CIMS 3.0 perlu mengandungi kod QR supaya pihak berkuasa dan agensi penguatkuasaan yang lain dapat mengesahkan kesahihan surat kelulusan itu.

Tambahnya lagi, pihak MITI telah mengadakan perbincangan dengan kementerian yang berkenaan untuk melaksanakan keputusan terkini.
“Sebanyak sembilan kementerian sudah menyenaraikan sektor ekonomi masing-masing yang diluluskan untuk MITI mengeluarkan surat kelulusan kepada mana-mana syarikat yang berdaftar dengan CIMS 3.0.
“Pihak kami juga turut menubuhkan pusat operasi khas untuk memastikan penyelarasan CIMS 3.0 yang efektif dan kelancaran proses aplikasi yang sesuai dengan SOP PKP penuh yang terkini,” ujarnya. – K! ONLINE.


Rentas negeri kerana mahu beli nasi kandar
Oleh MOHD SYALMIZI HAMID

1 Jun 2021, 5:18 pm
SEBERANG PERAI – Masih terdapat segelintir orang ramai memandang remeh pelaksanaan Perintah Kawalan Pergerakan (PKP) penuh atau ‘total lockdown’ Fasa Pertama apabila sanggup mengambil risiko merentas negeri dari Sungai Petani, Kedah ke negeri ini.
Akibatnya, kira-kira 100 kenderaan yang cuba memasuki negeri ini melalui Kepala Batas di daerah Seberang Perai Utara (SPU) hari ini setakat pukul 4 petang tadi diarah berpatah balik kerana tidak mempunyai surat kebenaran merentas negeri.
Ketua Polis Daerah SPU, Asisten Komisioner Noorzainy Mohd. Noor berkata, rata-rata mereka memberi sebab yang tidak munasabah termasuklah tanpa segan silu memberi alasan remeh seperti mahu membeli barang keperluan dan makanan di beberapa sekatan jalan raya (SJR).
“Ada yang datang ke daerah ini semata-mata mahu membeli-belah barangan keperluan kerana terdapat beberapa pasar raya besar di sini, sedangkan di Sungai Petani pun ada pasar raya.
“Kita juga menerima alasan remeh mereka datang dari Sungai Petani untuk membeli sarapan kerana nasi kandar di Pulau Pinang lebih sedap,” katanya ketika dihubungi Kosmo! hari ini.
Sementara itu, beliau turut menasihati orang ramai agar memberi kerjasama dengan berada di rumah masing-masing serta tidak melakukan cubaan merentas negeri dan daerah dalam usaha memutuskan rantaian penularan Covid-19.

“Kita akan bertindak tegas sekiranya masih ada yang berdegil dan tidak mematuhi prosedur operasi standard (SOP) PKP penuh ini,” katanya. – K! ONLINE


Perak akan umum peruntukan tambahan bantu rakyat
Oleh MOHAMAD HAFIZI BIN MOHD SAID

1 Jun 2021, 5:26 pm
IPOH – Kerajaan Perak akan mengumumkan peruntukan tambahan kepada lapan daerah susulan pelaksanaan Perintah Kawalan Pergerakan penuhtot ‘total lockdown’ sosial dan ekonomi yang bermula hari ini hingga 14 Jun.
Menteri Besar, Datuk Saarani Mohamad berkata, keputusan itu dibuat selepas mengadakan mesyuarat secara atas talian dengan semua 12 orang pegawai daerah hari ini.
Menurut beliau, kerajaan negeri sebelum ini telah menyalurkan RM1.2 juta kepada empat buah daerah ekoran pelaksanaan Perintah Kawalan Pergerakan Diperketatkan (PKPD) melibatkan Kinta, Larut Matang dan Selama, Mualim serta Hulu Perak.
“Insya-Allah esok saya akan umumkan peruntukan tambahan kepada lapan lagi daerah susulan pelaksanaan ‘total lockdown’.
“Kita turut menekankan kepentingan menyalurkan peruntukan tambahan tersebut dengan cepat kepada sasaran yang tepat bagi rakyat negeri ini,” katanya melalui status yang dimuat naik pada laman Facebook beliau hari ini. – K! ONLINE


Operasi kilang minuman keras di seluruh negara dihentikan serta-merta
Oleh EDDY AQMAL MOHAMED HAMIDI

1 Jun 2021, 6:13 pm
PETALING JAYA – Kerajaan hari ini mengumumkan penutupan operasi kilang-kilang minuman keras di seluruh negara susulan pelaksanaan Perintah Kawalan Pergerakan (PKP) Penuh yang mula dikuatkuasakan hari ini.
Menteri Kanan (Pertahanan), Datuk Seri Ismail Sabri Yaakob berkata, sebagai makluman, kesemua sektor perkilangan telah diarahkan tutup kecuali 12 kategori sahaja yang masih dibenarkan beroperasi seperti yang telah diumumkannya semalam.
“Walaupun kebenaran beroperasi diberikan kepada kilang-kilang yang berasaskan makanan dan minuman namun ia hanyalah untuk keperluan asas sahaja.
“Oleh yang demikian, kilang minuman keras adalah tidak termasuk dalam kategori keperluan asas,” katanya menerusi satu kenyataan di sini hari ini.
Tambah beliau, sehubungan itu, kerajaan hari ini bersetuju agar semua kilang-kilang minuman keras di seluruh negara ditutup serta-merta. – K! ONLINE


Dilibas parang selepas berbalah syif kerja
Oleh MOHD YUNUS YAKKUB

1 Jun 2021, 6:17 pm
KLANG – Hanya kerana berbalah mengenai syif kerja, seorang lelaki operator kilang cedera di tangan kanan selepas dilibas menggunakan parang oleh rakan sekerjanya dalam kejadian di Taman Perindustrian Pulau Indah, Pelabuhan Klang semalam.
Dalam kejadian kira-kira pukul 7 malam itu, mangsa berusia 34 tahun telah dihantar ke Hospital Tengku Ampuan Rahimah (HTAR) di sini untuk rawatan lanjut.
Ketua Polis Daerah Klang Selatan, Asisten Komisioner Shamsul Amar Ramli berkata, suspek yang baharu bekerja sebulan itu telah berselisih faham dan tidak berpuas hati dengan mangsa yang sering menukar waktu kerjanya.
Katanya, berdasarkan siasatan juga mendapati mangsa telah bekerja selama setahun di kilang racun serangga berkenaan.
“Perselisihan faham mereka kemudiannya berlarutan dengan mangsa mengajak suspek berusia 25 tahun itu untuk bergaduh.
“Secara tiba-tiba, suspek telah mengeluarkan sebilah parang dari pinggang lalu melibas yang mengenai tangan kanan mangsa ketika menahan libasan senjata berkenaan,” katanya ketika dihubungi Kosmo! hari ini.

Kata beliau, bertindak atas maklumat pihaknya kemudiannya menahan suspek di rumahnya di Pulau Indah kira-kira pukul 12 tengah malam tadi selain merampas sebilah parang digunakannya semasa kejadian tersebut.
Ujar Shamsul Amar, semakan mendapati suspek yang mempunyai satu rekod jenayah lampau mengaku melakukan perbuatan tersebut.
“Proses permohonan reman akan dilakukan terhadap suspek esok dan kes disiasat mengikut Seksyen 324 Kanun Keseksaan,” jelasnya. -K! ONLINE


Penduduk khuatir ancaman keselamatan jalan rosak
Oleh NUR SHARIEZA ISMAIL

1 Jun 2021, 5:59 pm
SEPANG – Kira-kira 440 penduduk Taman Desa Indah Putera di sini khuatir dengan ancaman keselamatan mereka susulan tindakan kenderaan berat yang sering melalui jalan utama kawasan perumahan tersebut sehinggakan mengakibatkan kerosakan jalan dan infrastruktur awam lain.
Lebih membimbangkan, masalah yang berlarutan sejak tahun 2016 itu turut mengundang pelbagai masalah lain seperti pencemaran bunyi, debu dan habuk serta membahayakan nyawa penunggang motosikal.
Wakil penduduk, Mohd. Shukri Mohd. Said, 43, berkata, kebelakangan ini, semakin banyak kenderaan berat seperti lori dan treler melalui jalan utama ke kawasan perumahan terbabit.

“Terdapat tiga pembinaan aktif di sekitar kawasan perumahan ini, menyebabkan kenderaan berat keluar masuk tanpa mengira waktu.
“Situasi ini mengakibatkan kerosakan jalan malah ada antara keadaan jalan berlubang teruk dengan kedalaman mencecah 15 sentimeter,” katanya kepada Kosmo! ketika dihubungi hari ini.
Katanya, sebagai penduduk, sudah tentu mereka berasa sangat bimbang dan tertekan.

“Lebih merisaukan kami adalah keselamatan penduduk terutamanya penunggang motosikal yang turut menggunakan laluan sama tidak kira siang ataupun malam dan ada sesetengah lori itu dipandu dengan laju,” katanya. – K! ONLINE


Ibu Neelofa beri keterangan dua jam
Oleh MOHD YUNUS YAKKUB

1 Jun 2021, 4:17 pm
SHAH ALAM – Ibu kepada selebriti terkenal Neelofa, Datin Noor Kartini Noor Mohammed memberikan keterangan selama dua jam berhubung dakwaan memuat naik komen berbaur sensitif terhadap Sultan Johor, Sultan Ibrahim Sultan Iskandar.
Ketua Jabatan Siasatan Jenayah Selangor, Senior Asisten Komisioner Nik Ezanee Mohd. Faisal berkata, rakaman keterangan Noor Kartini telah dilakukan di Ibu Pejabat Polis Daerah Shah Alam.
“Keterangan telah diambil pukul 10 pagi tadi (semalam) dan siasatan akan diteruskan dengan memanggil saksi-saksi lain,” katanya ringkas di sini hari ini.
Difahamkan proses rakaman keterangan itu dilakukan dalam tempoh dua jam sehingga pukul 12 tengah hari.
Kes disiasat mengikut Seksyen 504 Kanun Keseksaan iaitu dengan sengaja mengaibkan dengan niat hendak membangkitkan pecah keamanan, Seksyen 233 Akta Komunikasi dan Multimedia 1998 dan Seksyen 14 Akta Kesalahan-kesalahan Kecil 1955. -K!ONLINE


NGO, belia perlu bantu vaksinasi
Oleh KOSMO!

1 Jun 2021, 5:06 pm
Oleh MUHAMMAD SHAHIZAM TAZALI
MELAKA – Pertubuhan bukan kerajaan (NGO) dan pertubuhan belia perlu bekerjasama erat dengan pemimpin masyarakat dalam memastikan setiap rakyat negeri ini menyertai program vaksinasi Covid-19.
Pengerusi Jawatankuasa NGO, Pembangunan Belia dan Sukan negeri, Datuk Mohd. Rafiq Naizamohideen berkata, kerjasama itu penting dalam membantu kerajaan mencapai sasaran vaksinasi.
Jelas beliau, NGO dan pertubuhan belia juga telah digerakkan bagi membantu golongan yang memerlukan sokongan pendaftaran serta kenderaan untuk menghadiri temu janji suntikan vaksin.
“Saya mendapat maklum balas ramai yang gagal hadir temu janji seperti ditetapkan Jabatan Kesihatan. Punca utama disebabkan tidak mempunyai kenderaan serta terlepas notis makluman temu janji melalui MySejahtera.
“Justeru itu, golongan yang terkesan terutama warga emas, orang kurang upaya (OKU) dan ibu tunggal dapat memanfaatkan kemudahan sekali gus membantu meningkatkan peratusan kadar vaksinasi di Melaka,” katanya dalam sidang akhbar selepas menyampaikan Bakul Makanan Perlindungan Ekonomi dan Rakyat Malaysia (Permai) di sini hari ini.

Tambah Mohd. Rafiq, kerajaan negeri menyediakan 25,000 bakul makanan Permai dengan peruntukan sebanyak RM2.5 juta.
Katanya, bantuan tersebut akan diagihkan kepada penerima bantuan Jabatan Kebajikan Masyarakat (JKM) yang layak.
Dalam pada itu, mengenai Program Strategik Memperkasa Rakyat dan Ekonomi Tambahan (Pemerkasa Plus) berjumlah RM40 bilion, Mohd. Rafiq yang juga Pengerusi Perikatan Nasional Melaka berkata, bantuan itu mencerminkan kesungguhan dan dukungan kerajaan dalam membela nasib rakyat yang terjejas.
“Walaupun kerajaan menghadapi kekangan fiskal susulan pandemik Covid-19, namun tetap memberi fokus kesihatan awam dan kesejahteraan rakyat,” ujarnya.
Semalam, Perdana Menteri, Tan Sri Muhyiddin Yassin mengumumkan bantuan Pemerkasaan Plus bagi membantu rakyat yang terkesan sekatan pergerakan diperketatkan. -K! ONLINE


Penggantungan sementara perkhidmatan kaunter pembayaran penguntukan radas di ibu pejabat MCMC
Oleh NUR SHARIEZA ISMAIL

1 Jun 2021, 4:40 pm
CYBERJAYA – Suruhanjaya Komunikasi dan Multimedia Malaysia (MCMC) memaklumkan perkhidmatan kaunter pembayaran penguntukan radas di Ibu Pejabat MCMC di sini akan digantung sementara bermula hari ini sehingga 14 Jun depan.
Menerusi satu notis pemberitahuan, MCMC berkata, semua urusan permohonan dan pembayaran penguntukan radas boleh dilakukan secara dalam talian.
“Ia meliputi permohonan penguntukan radas dan permohonan boleh dikemukakan secara elektronik melalui https://espectra.mcmc.gov.my/
“Bagi pemohon baharu, salinan borang permohonan yang telah dilengkapkan boleh dihantar melalui e-mel [email protected],” katanya.
Jelas MCMC, bagi pembayaran penguntukan radas pula boleh dibuat melalui portal pembayaran
https://epayment.skmm.gov.my
“Sebarang pertanyaan berkenaan permohonan penguntukan radas atau permohonan lesen, ianya boleh dikemukakan kepada penguntukan radas menerusi e-mel [email protected] atau di talian 03-8688 8135/8130.

“Sementara itu, bagi pelesenan boleh dihantar menerusi e-mel [email protected] atau di talian 03-8688 8147/8201,” katanya. -K! ONLINE


7,105 kes dilapor hari ini
Oleh SITI A'ISYAH SUKAIMI

1 Jun 2021, 3:05 pm
PUTRAJAYA – Sebanyak 7,105 kes baharu dilaporkan hari ini, menjadikan jumlah kes positif Covid-19 mencecah 579,462 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, Selangor merekodkan angka tertinggi sebanyak 2,068 kes, diikuti oleh Kuala Lumpur sebanyak 817 kes dan Sarawak sebanyak 703 kes.
“Selain itu, Kelantan (531 kes), Johor (431 kes), Pulau Pinang (400 kes), Negeri Sembilan (397 kes), Perak (387 kes), Sabah (318 kes), Melaka (249 kes), Kedah (236 kes), Terengganu (198 kes), Pahang (190 kes) dan Labuan (162 kes).
“Putrajaya pula merekodkan 18 kes manakala, tiada jangkitan baharu di Perlis hari ini,” katanya pada ciapan Twitter beliau di sini hari ini. -K!ONLINE


Dianggap persendakan budaya Sarawak, Zynakal minta maaf
Oleh HANISAH SELAMAT

1 Jun 2021, 4:34 pm
PETALING JAYA : Selepas lima hari hanya mampu menelan kecaman gara-gara komen yang didakwa mempersendakan budaya Sarawak dalam Instagram Yonnyboi, penyanyi Zynakal akhirnya memohon maaf.
Zynakal atau  nama sebenar, Mohammad Raziq Rosli berkata, dia tidak mempermainkan adat masyarakat di Bumi Kenyalang, sebaliknya hanya bergurau dengan Yonnyboii yang juga sahabat baiknya.
“Saya ingin memohon maaf kepada rakyat Malaysia, terutamanya warga Sarawak yang terasa komen saya dalam ruangan gambar (Instagram) Yonnyboii.
“Di sini saya ingin menjelaskan tentang komen tersebut. Sebenarnya saya tiada niat mempersendakan budaya atau adat orang Sarawak. Saya hanya bercanda atau mempersendakan (bergurau) Yonnyboii sahaja.
“Saya harap anda semua dapat memaafkan saya. Perkara ini tidak akan berulang lagi. Kamek sayang kitak (saya sayang awak),” katanya yang memohon maaf secara terbuka.
Terdahulu penyanyi Yonnyboii berkongsi gambarnya menggayakan persalinan lelaki Iban dalam laman sosial peribadi dan dibalas dengan perkataan ‘uga-uga’ oleh Zynakal.

Menurut kefahaman ramai, perkataan ‘uga-uga’ itu merujuk kepada percakapan manusia di era zaman batu.
Komen yang ditinggalkan kepada sahabatnya itu terus tular selepas mendapat pelbagai reaksi terutama apabila kebanyakan pihak melihat ia sebagai ejekan terhadap budaya masyarakat Sarawak.
Rentetan kecaman netizen yang masuk bertalu-talu, Yonnyboii mengambil pendekatan menutup ruang komen status terbabit bagi mengelakkan isu terus berpanjangan.
Sebelum ini, pensohor media sosial Ryzal Duriankimchi terlebih dahulu membuat permohonan serupa selepas membuat gurauan menyamakan pakaian tradisi wanita Iban dengan kain buruk.
Tindakannya tersebut mencetuskan kemarahan ramai hingga ada yang menjadikan isteri dan bayi mereka yang masih dalam kandungan sebagai tempat melampiaskan kemarahan.
Perbuatan yang disifatkan kurang ajar dan tidak sensitif itu terhadap budaya masyarakat majmuk di negara ini juga membuatkan dirinya berdepan laporan polis. – K! ONLINE


Operasi baca meter TNB berjalan seperti biasa
Oleh NUR HUDA MUSA

1 Jun 2021, 5:13 pm
PETALING JAYA – Tenaga Nasional Berhad (TNB) akan meneruskan operasi pembacaan meter dan Kedai Tenaga (KT) sepanjang pelaksanaan Perintah Kawalan Pergerakan (PKP) penuh fasa pertama selama dua minggu bermula 1 hingga 14 Jun.
TNB dalam satu kenyataan berkata, operasi itu akan dijalankan mengikut prosedur operasi standard (SOP) ditetapkan bagi mengekang penularan wabak Covid-19.
“Pembacaan meter dan penyerahan bil fizikal berjalan seperti biasa bagi memastikan pengguna menerima bil sebenar dan bukan bil anggaran.
“Manakala operasi KT pula akan dipendekkan tiga jam daripada pukul 9.00 pagi hingga 4.00 petang kepada bermula 9 pagi sehingga 1 tengah hari sahaja.
“Manakala, waktu operasi perkhidmatan kios layan diri di KT kami kekal dari pukul 8.15 pagi hingga 8 malam dan kios kami akan disanitasi setiap dua jam berbanding setiap empat jam sebelum ini,” jelasnya.
Katanya, berikutan tempoh KT operasi dengan tempoh yang lebih pendek, operasi perkhidmatan khidmat pelanggan TNB CareLine dilanjutkan dua jam setiap hari dari pukul 8 pagi hingga 7 petang berbanding sehingga 5 petang sebelum ini.

“Pelanjutan tempoh ini adalah untuk talian TNB Careline 1-300-88-5454 dan e-mel [email protected] yang dikhususkan untuk pertanyaan berkaitan akaun dan bil.
“Untuk gangguan bekalan elektrik pula, para pengguna diminta menghubungi TNB CareLine di 15454 dan Facebook TNB CareLine yang kekal beroperasi 24 jam.,” katanya.
Katanya, walaupun KT masih dibuka sepanjang fasa pertama PKP penuh ini, pengguna amat digalakkan untuk menggunakan kemudahan transaksi dalam talian TNB bagi sebarang urusan transaksi termasuk semakan dan pembayaran bil.
Transaksi itu boleh dibuat menerusi portal www.mytnb.com.my dan aplikasi myTNB agar dapat mengurangkan keperluan untuk transaksi secara bersemuka. – K! ONLINE


RichWorks tawar program khas percuma untuk usahawan
Oleh NUR HUDA MUSA

1 Jun 2021, 3:10 pm
PETALING JAYA – RichWorks International Sdn. Bhd. (RichWorks International) menawarkan program khas bagi membantu usahawan ketika pelaksanaan Perintah Kawalan Pergerakan (PKP) penuh yang bermula hari ini.
Timbalan Naib Presiden Kanan International, Radz Mohd berkata, program khas tersebut dianjurkan secara online dan 100 peratus percuma bagi semua usahawan terutama yang terkesan dengan keadaan pandemik di seluruh negara.
“RichWorks International bersama pengasasnya, Datuk Wira Dr. Azizan Osman kini menjalankan program khas selama 12 hari bermula semalam bagi menyokong dan membantu usahawan.
“Program tersebut dianjurkan secara online dan percuma bagi semua usahawan terutama yang terkesan dengan keadaan pandemik di seluruh negara,” katanya dalam satu kenyataan di sini hari ini.
Katanya, RichWorks terpanggil untuk menganjurkan program itu kerana memahami situasi dan kesusahan yang dilalui sesetengah perusahaan kecil dan sederhana (PKS) ketika ini.
“Sebab itu, Azizan bersedia meluangkan masa sekitar 90 minit setiap malam bermula malam tadi sehingga 12 Jun kecuali Ahad.

“Program RichWorks Business Bootcamp 101 bersama Azizan, Siri Khas “Total Lockdown: MCO 3.0” akan diadakan dalam platform Zoom pada pukul 9 malam selama 12 hari dari 31 Mei hingga 12 Jun,” katanya.
Tambahnya, RichWorks mahu menyokong dan membantu seberapa ramai usahawan yang betul-betul mahu memastikan bisnes bukan saja dapat bertahan malah berkembang walaupun ketika PKP penuh.
“Ini merupakan peluang terbaik bagi usahawan, suri rumah, mereka yang jalankan bisnes sampingan atau sedang rancang nak buat bisnes mendengar sendiri panduan dan tips secara langsung.
“Kami percaya dengan kepakaran dan pengalaman dalam melatih dan membimbing lebih 1.1 juta usahawan sejak 2008 dengan sekitar 777 anak didik RichWorks berjaya mencatat jualan lebih RM2 bilion meskipun ketika pandemik tahun lalu dapat membantu mereka,” jelasnya. – K! ONLINE


Video lelaki lepak tepi landasan kereta api dikecam
Oleh IZZATUL ‘AIN AZMAN

1 Jun 2021, 3:38 pm
PETALING JAYA – Seorang lelaki yang dipercayai melepak di landasan kereta api ditegur oleh pemandu kereta api bertugas ekoran bimbang jika berlaku perkara yang tidak diingini berlaku terhadapnya.
Tindakan bahaya lelaki itu dikongsi menerusi satu video berdurasi 37 saat yang memaparkan dia duduk bersendirian di landasan kereta api tersebut selain ada sebuah motor di sisinya.
Menurut pemandu kereta api tersebut, tindakan dilakukan lelaki terbabit amat berbahaya dan boleh mendatangkan kecederaan.
“Dia didakwa menceroboh kawasan itu walaupun ketiadaan kereta api. Kami bimbang dia jatuh ke sungai di bawah landasan.
“Cari penyakit pula dia ini. Tak boleh duduk di sini. Ini bukan jalan raya, ini landasan kereta api. Nanti jatuh bawah baru tahu,” kata pemandu kereta api itu.
Selain itu, rata-rata pengguna laman Facebook meluahkan rasa amarah dan ada juga yang bimbang terhadap lelaki tersebut.

“Jangan marah dia. Telefon sahaja pihak polis sebab kita semua maklum bahawa kawasan landasan kereta api tidak boleh diceroboh. Tindakan lelaki itu buat bahaya. Jika tidak beri pengajaran, esok lusa risau bertambah pula orang yang melepak di situ,” komen Mohamad Ezwan Nordin.
“Macam tiada tempat lain jika mahu mencari ketenangan jiwa, dik. Landasan kereta api juga yang dipilih,” balas Aregeg Chik di laman Facebook. -K! ONLINE